title: Donald Trump

text: Trump on esiintynyt mielellään televisiosarjoissa ja elokuvissa. Näyttelijä Matt Damon paljasti vuonna 2017, että Trump vaati cameorooleja vastineeksi siitä, että hänen omistamiaan rakennuksia käytettiin kuvauksissa. Jo 1990-luvulla hän oli vierailevana tähtenä sarjoissa "Nanny" (1996), "Bel-Airin prinssi" (1993) ja "Sinkkuelämää" (1989 ja 1999). 2000-luvun aikana hän on esiintynyt muun muassa "Seesamtiessä", "Päivien viemässä" ja "Wall Streetin valtiattaressa". Hän on esiintynyt myös sivuroolissa elokuvissa "Haamut eivät kykene" (1989), "Yksin kotona 2 – Eksynyt New Yorkissa" (1992), "The Little Rascals" (1994), "Wall Streetin valtiatar" (1996), "Eddie" (1996), "Zoolander" (2001) ja "Kahden viikon iskuaika" (2002). Tammikuussa 2007 Trump sai tähden Hollywood Walk of Famelle.


title: Donald Trump

text: Trump on osallistunut showpainiorganisaatio WWE:n toimintaan, ja Atlantic Cityn Trump Plazalla on järjestetty kaksi Wrestlemania-tapahtumaa. Vuoden 2007 tammikuussa Trump keskeytti Vince McMahonin juontaman WWE-tapahtuman pudottamalla yleisön keskelle kymmeniä tuhansia dollareita. McMahon haastoi Trumpin "Miljardöörien taistoon" tulevassa Wrestlemania-tapahtumassa. Tapahtumassa Trumpia ja McMahonia edustavat showpainijat kilpailivat. Se, kumman showpainija voittaisi, saisi ajella häviävän miljardöörin kaljuksi. Trump voitti tapahtuman.


title: Donald Trump

text: Vuosina 1996–2015 Trump oli yksi Miss Universum-, Miss USA- ja Miss Teen USA -kauneuskilpailujen omistajista. Kesäkuussa 2015 NBC-televisioyhtiö lopetti yhteistyön Trumpin kanssa tämän maahanmuuttoon liittyvien puheiden vuoksi, ja Trumpin oli etsittävä kauneuskilpailuille uusi kanava. Myöhemmin syyskuussa 2015 Trump myi omistusoikeutensa kauneuskilpailuihin pois.


title: Donald Trump

text: Trump harkitsi ehdokkuutta presidentinvaaleissa 1988, 2004, 2008 ja 2012, sekä New Yorkin kuvernöörinvaaleissa 2006 ja 2014. Näihin vaaleihin hän ei kuitenkaan lopulta lähtenyt vakavissaan mukaan. Vuoden 1988 presidentinvaaleissa hän oli myös yksi mahdollisista ehdokkaista George H. W. Bushin varapresidentiksi, mutta virka meni lopulta Dan Quaylelle. On epäselvää, oliko ajatus varapresidenttiydestä alkujaan Bushin vai Trumpin. Vuoden 2000 presidentinvaaleissa Trump pyrki reformipuolueen presidenttiehdokkaaksi mutta jätti kampanjansa kesken. Vuonna 2011 järjestetyissä kyselyissä Trumpilla oli paljon kannatusta republikaanipuolueen vuoden 2012 presidenttiehdokkaaksi, ja paikoittain hänen kannatuksensa oli muun muassa esivaalien lopullista voittajaa, Mitt Romneytä, suurempaa. 16. toukokuuta 2011 Trump kuitenkin ilmoitti, ettei hae puolueen presidenttiehdokkuutta. Hänen toimintaansa presidentinvaalissa on kuvailtu ”erääksi nopeimmista nousuista ja laskuista presidentinvaalien historiassa”.


title: Donald Trump

text: Trump ilmoitti 26. kesäkuuta 2015 tavoittelevansa republikaanipuolueen presidenttiehdokkuutta vuoden 2016 presidentinvaaleissa. Trump ilmoittautui republikaanien esivaaliehdokkaaksi tilanteessa, jossa republikaanien ja etenkin sen konservatiivisen ja veroja vastustavan Teekutsuliikkeen kannattajien keskuudessa oli paljon tyytymättömyyttä maan nykytilaan.


title: Donald Trump

text: Esivaalien aikana Trump rahoitti vaalikampanjansa kokonaan itse.


title: Donald Trump

text:
Trump suuntasi vaalikampanjansa konservatiiveihin kuten "sydänmaiden" herätyskristittyihin, paleokonservatiiveihin, libertaristeihin ja nationalisteihin. Äärioikeistolaiselta alt-right-liikkeeltä saamansa tuen Trump kuitenkin itse tuomitsi presidentinvaalien jälkeen.
Trumpin vaalitunnus oli ”Make America Great Again”, ’Tehdään Amerikasta taas suuri’. Trump julisti olevansa kaikkien Amerikan huomiotta jätettyjen, halveksittujen, hylättyjen ja unohdettujen ääni. Trump lupasi muun muassa nostaa Yhdysvaltain kansalliset edut etusijalle, romuttaa kaikki presidentti Barack Obaman säätelytalouden osat, alentaa veroja, palauttaa Yhdysvaltoihin teollisuustyöpaikkoja uusilla kauppasopimuksilla ja veronalennuksilla sekä laittaa korruptoitunut poliittinen ja taloudellinen eliitti kuriin. Trump esitti muun muassa kaikkien laittomien maahanmuuttajien karkottamista, muurin pystyttämistä Meksikon ja Yhdysvaltain rajalle ja väliaikaista kieltoa muslimien pääsylle Yhdysvaltoihin.


title: Donald Trump

text: Trumpin oikeistopopulistinen politiikka toi hänelle merkittävää kannatusta työväenluokan keskuudessa ja nostatti jatkuvia kohuja mediassa. Kannatuskyselyissä hän nousi puolueen johtavaksi ehdokkaaksi syksyllä 2015.


title: Donald Trump

text: Kisasta luopuneista ehdokkaista Chris Christie ja Ben Carson asettuivat tukemaan Trumpia jo esivaalien aikaan. Republikaanien sisällä Trumpia vastustivat puolue-eliitti ja valtaansa menettäneet uuskonservatiivit. Näistä avoimimmin Trumpia vastaan asettuivat republikaanien edelliset presidenttiehdokkaat John McCain ja Mitt Romney. Republikaaneja, jotka ilmoittivat äänestävänsä Hillary Clintonia, olivat muun muassa entinen valtiovarainministeri Hank Paulson, entinen opetusministeri William Bennett, kansallisen turvallisuuden neuvonantaja Brent Scowcroft ja Meg Whitman, lahjoittaja ja HP:n toimitusjohtaja. Entinen presidentti George W. Bush vaimonsa Lauran kanssa ilmoitti äänestäneensä presidentinvaaleissa tyhjää.


title: Donald Trump

text:
Lopulta myös suurin osa eliittitason valtavirran oikeistosta asettui Trumpin taakse, sillä hänet nähtiin ainoana ehdokkaana, joka voisi saada aikaan muutoksen ja pelastaa maan. Myös kristillinen oikeisto asettui Trumpin taakse vaikka näkikin Trumpin epäkristillisenä ja muutenkin henkilönä ongelmallisena. Kristillisiä tyynnytti myös se, että Trump kohdisti heihin monia vaalilupauksia, joista tärkeimpiä oli lupaus nimittää korkeimpaan oikeuteen ainoastaan kristilliselle oikeistolle sopivia ehdokkaita.
Trumpista tuli republikaanipuolueen oletettu presidenttiehdokas, kun hänen viimeiset kilpailijansa Ted Cruz ja John Kasich luopuivat presidenttikilvasta 3. ja 4. toukokuuta. Uutistoimisto AP ilmoitti 26. toukokuuta, että Trump oli kerännyt vaadittavat 1 237 valitsijamiestä tullakseen nimitetyksi republikaanien presidenttiehdokkaaksi. Asia varmistui, kun joukko sitoutumattomia valitsijamiehiä lupautui tukemaan Trumpia.


title: Donald Trump

text: Trump nimettiin republikaanien presidenttiehdokkaaksi republikaanien vaalikokouksessa Clevelandissa Ohiossa 21. heinäkuuta 2016. Trump nimesi varapresidenttiehdokkaakseen Mike Pencen.


title: Donald Trump

text: Trumpin ensimmäisenä kampanjapäällikkönä oli Corey Lewandowski, jonka Trump erotti kesäkuussa 2016. Seuraajaksi nimitettiin Paul Manafort. Kolmantena Trumpin kampanjapäällikkönä toimi republikaaninen strategisti Kellyanne Conway elokuusta 2016. Samaan aikaan Steve Bannon palkattiin kampanjan toimitusjohtajaksi.


title: Donald Trump

text: Trumpin ja Hillary Clintonin vaalikampanjat olivat hyvin vastakkaiset. Konservatiiveihin, valkoiseen työväkeen ja kristilliseen oikeistoon vedonneesta Trumpista poiketen Clinton vetosi aineellisiin ja luokkanäkökohtiin, korosti vähemmistöjen kuten homoseksuaalien tasa-arvoa ja vältti kulttuurisotien arvokysymyksiä. Clinton myös tarjosi lisää etuisuusohjelmia, tulonsiirtoja ja valtiollista säätelyä.


title: Donald Trump

text: CNN:n kyselyn mukaan (syyskuu 2016) Trumpia kannattavat erityisesti miehet, valkoihoiset, iäkkäät ja kouluttamattomat.


title: Donald Trump

text: Valkoiset amerikkalaiset olivat Trumpin ydinkannattajaryhmää. Heistä 58 prosenttia äänesti Trumpia. Valkoisista miehistä häntä kannatti 63 prosenttia, naisista 53 prosenttia. Trump sai enemmistön myös nuorten ja korkeasti koulutettujen äänistä, joiden povattiin menevän Clintonille. Ainoa eritelty ryhmä, jossa Trump ei voittanut, oli valkoiset yliopistotutkinnon suorittaneet naiset, joista 45 prosenttia äänesti Trumpia ja 51 prosenttia Clintonia.


title: Donald Trump

text: Trumpin kannatuksessa oli Bradley-ilmiön tyyppisiä piirteitä. Lokakuun puolivälin kyselyssä 39 prosenttia korkeasti koulutetuista valkoisista ilmoitti äänestävänsä Trumpia. Vaalien jälkeisessä ovensuukyselyssä 49 prosenttia tästä ryhmästä oli antanut äänensä Trumpille.


title: Donald Trump

text: Julkisuuden henkilöistä Trumpia tukivat muun muassa Mike Tyson, Dennis Rodman, Scott Baio, Gene Simmons, Tila Tequila, Hulk Hogan, Natalie Gulbis, Charlie Sheen, Kendra Wilkinson, Ted Nugent ja Tom Brady.


title: Donald Trump

text: Trump on tullut tunnetuksi ristiriitaisista ja vastakkaisista näkemyksistään. Tämä jatkui myös hänen presidenttikampanjansa aikana. Trumpia on luonnehdittu ennen kaikkea populistiksi, jonka näkemyksillä on tapana muuttua sen mukaan, millaiselle yleisölle hän mielipiteitään esittää.


title: Donald Trump

text: Trump on useasti kutsunut poliittisia kantojaan laaja-alaisiksi. Voidakseen äänestää paikallisissa esivaaleissa hän rekisteröityi republikaaniksi vuonna 1987. Hän vaihtoi itsenäisyyspuolueeseen eli New Yorkin reformipuolueeseen 1999, sitten demokraatteihin 2001, takaisin republikaaneihin 2009, jotka hän jätti 2011 kunnes rekisteröityi takaisin 2012.


title: Donald Trump

text: Trumpia ei voida asettaa selkeästi vasemmisto–oikeisto-akselille. Hänen presidenttikampanjaansa leimasi ennen kaikkea vahva populismi ja nationalismi. Pyrkiessään republikaanisen puolueen ehdokkaaksi Trump omaksui monia äärioikeistolaisiksi, konservatiivisiksi ja jopa rasistisiksi miellettyjä poliittisia kantoja, kuten abortin ja muslimien maahantulon kieltäminen. Voitettuaan republikaanien ehdokkuuden Trump on lähentynyt poliittista vasemmistoa ja samalla lieventänyt aiemmin käyttämäänsä kovaa oikeistolaista retoriikkaa.


title: Donald Trump

text: Trump on monella tavoin hylännyt republikaanisen puolueen viime vuosikymmenten linjan, ja häntä on kutsuttu toimijaksi, joka on kristallisoinut puolueen luonteen muutoksen 2010-luvulla. Trump hylkäsi Ronald Reaganin aikana 1980-luvulla alkaneen uusliberaalin talouspolitiikan ja totesi pankkien ja suuryritysten vain rikastuneen samalla kun työläisten asema on romahtanut ja keskiluokan asema juuttunut paikalleen. Hän on ottanut maahanmuuttoon ja vapaakauppaan selkeän kielteisen linjan vastoin republikaanien talouseliitin politiikkaa. Turvallisuuspolitiikassa Trump on vastustanut George W. Bushin aloittamaa Irakin sotaa ja uuskonservatiivien ajatusta demokratian levittämisestä maailmaan. Trumpin myötä republikaanipuolue on kääntänyt selkänsä myös valtion roolin supistamiselle ja tulonsiirtojen leikkaamiselle. Trump on lisäksi osoittautunut joustavammaksi kuin konservatiivisesti puhdasoppineet ja periksiantamattomat republikaanit. Republikaanien kannattajien ydinjoukoksi ovat nyt tulleet heikosti koulutetut, pienituloiset, maaseudulla asuvat valkoiset. Trump on itse sanonut uskovansa republikaanipuolueesta tulevan kymmenen vuoden kuluessa työväenpuolue.


title: Donald Trump

text: Trump kannattaa valtiontalouden yksityistämistä sekä veronkevennyksiä. Hän poistaisi yritysten ja rikkaimpien verovähennyksiä, keventäisi verotusta, rajoittaisi vapaakauppaa ja suojelisi köyhiä ja eläkeläisten sosiaalitukia.


title: Donald Trump

text: Trumpin presidentinvaalikampanjassaan esittelemä talouspoliittinen ohjelma perustuu pääasiassa veronalennuksiin, joilla ei kuitenkaan lisättäisi valtiontalouden alijäämää. Republikaanien ehdokkaaksi pyrkiessään Trump tyrmäsi useaan otteeseen mahdollisuuden veronkorotuksiin. Ehdokkuutensa varmistuttua hän kuitenkin sanoi rikkaimpien veronkorotuksien olevan mahdollisia ja myös, että olisi itse valmis maksamaan enemmän veroja. Muista republikaaneista poiketen Trump on arvostellut vapaakauppasopimuksia, kuten NAFTAa ja TPP:tä. Trump kannattaa taloudellista protektionismia, kuten korkeita tuontiveroja, suojellakseen yhdysvaltalaista tuotantoa ja työpaikkoja globalisaatiota vastaan.


title: Donald Trump

text: Vuonna 2000 Trump ehdotti, että rikkailta yhdysvaltalaisilta kerättäisiin omaisuudesta 14 prosentin kertavero, jolla maksettaisiin pois maan ulkomaanvelka. Sillä olisi säästetty vuodessa korkomenoja 200 miljardia, jolla leikattaisiin keskiluokan veroja, rahoitettaisiin eläkejärjestelmä ja uusi julkinen terveydenhuoltojärjestelmä. Trump piti naurettavana että maailman rikkain maa ei kyennyt antamaan kansalle julkista terveydenhuoltoa. Jo tuolloin Trump arvosteli Yhdysvaltojen liittolaisia siitä, että ne elävät Yhdysvaltain siivellä.


title: Donald Trump

text: Trump on sanonut kunnioittavansa Venäjän presidentti Vladimir Putinin ulkopoliittista kyvykkyyttä. Hän jättäisi Syyrian sodan Venäjän hoidettavaksi, eikä puuttuisi Ukrainan kriisiin. Vaalikampanjansa aikana hän kannatti terroristiepäiltyjen vesikidutuksen sallimista, mutta tultuaan valituksi hän ilmoitti muuttaneensa kantansa sitä vastaan. Maahanmuutto- ja pakolaispolitiikkaa hän kiristäisi. Hän on luvannut rakentaa muurin USA:n ja Meksikon väliselle rajalle suitsiakseen laitonta maahanmuuttoa sekä huumekartellien toimintaa, ja ehdottanut muslimien väliaikaista maahantulokieltoa. Trump on myös kuulunut vuodesta 2003 asti Irakin sodan ja George W. Bushin ulkopolitiikan vastustajiin. Hänen mukaansa Yhdysvaltain sotilaallinen toiminta Lähi-idässä on horjuttanut alueen vakautta huomattavasti. Trump kannattaa pommitusten aloittamista Isis-järjestöä vastaan, mutta on vastustanut varsinaista joukkojen lähettämistä alueelle.


title: Donald Trump

text: Trump vihjasi, että presidenttinä hän saattaisi tunnustaa Krimin liittämisen Venäjään ja lakkauttaa sanktiot. Hän myös ensimmäisenä pääpuolueen ehdokkaana kautta aikojen kyseenalaisti Naton turvatakuut, mikäli Nato-maat eivät vastavuoroisesti pidä kiinni sopimuksen velvoittamasta kahden prosentin bruttokansantulo-osuudestaan puolustusbudjettiin.


title: Donald Trump

text: Trumpin kannat sosiaalisissa kysymyksissä ovat tiukentuneet vuosien varrella. Vielä vuonna 1999 hän sanoi olevansa ehdottomasti aborttioikeuden puolella. Vuonna 2011 hän ilmoitti ensimmäisen kerran vastustavansa aborttia ja sanoi kantansa muuttamisen "kehittyneen", kuten Ronald Reaganilla aikoinaan. Trump on puolustanut seksuaaliterveysjärjestöä Planned Parenthood, mutta kritisoinut järjestön aborttiin liittyviä toimintoja.


title: Donald Trump

text: Samaa sukupuolta olevien avioliittoa Trump ei sanojensa mukaan kannata. Toisaalta hän on sanonut myös, ettei kumoaisi samaa sukupuolta olevien avioliiton laillisuutta, jonka Yhdysvaltain korkein oikeus linjasi perustuslain mukaiseksi vuonna 2015. Hän on kutsunut avioliittolakia ”todellisuudeksi”. Trumpilla on kuitenkin ollut aina paljon läheisiä homoystäviä ja homoseksuaalisia avustajia. Esimerkiksi vuonna 2005 Trump onnitteli blogissaan ystäväänsä Elton Johnia tämän mennessä naimisiin David Furnishin kanssa.


title: Donald Trump

text: Trump kannattaa lääkekannabiksen laillisuutta, mutta ei kannabiksen kokonaisvaltaista laillistamista valtion tasolla. Hänen mukaansa laillisuudesta tulee linjata osavaltiotasolla.


title: Donald Trump

text: Donald Trump voitti 8. marraskuuta 2016 järjestetyt presidentinvaalit. Trump sai noin kolme miljoonaa ääntä vähemmän kuin demokraattien ehdokas Hillary Clinton, mutta Trump valittiin presidentiksi valitsijamiesten perusteella. Verrattuna Obamaan Hillary Clinton menetti etenkin afroamerikkalaisten, latinoiden, nuorten sekä ei-koulutettujen valkoisten ääniä, hieman myös naisten ääniä. Sukupuolen merkitys arvioitiin vähäiseksi. Trumpista tuli 70-vuotiaana Yhdysvaltain historian vanhin ensimmäiselle kaudelle valittu presidentti.


title: Donald Trump

text: Trump ilmoitti kieltäytyvänsä presidentin 400 000 dollarin palkasta ja nostaa vain muodollista yhden dollarin vuosipalkkaa. Välttääkseen mahdollisia eturistiriitoja presidenttikautensa aikana Trump siirsi tammikuussa 2017 liiketoimintansa johdon kokonaisuudessaan kahdelle vanhimmalle pojalleen Donald Jr:lle ja Ericille sekä yhtiön talousjohtajalle Allen Weisselbergille.


title: Donald Trump

text: Ensimmäisessä tapaamisessaan Trumpin kanssa pian tämän voitettua vaalit istuva presidentti Barack Obama kutsui Trumpia "pragmaatikoksi" ja arvioi tämän olevan politiikassaan joustava. Hän totesi myös itsensä ja Trumpin olevan monista asioista eri mieltä ja kehotti seuraajaansa harkitsevan toimiaan hyvin.


title: Donald Trump

text: Trump nimitti marraskuussa 2016 republikaanisen puolueen johtajan Reince Priebusin Valkoisen talon kansliapäälliköksi ja Steve Bannonin pääneuvonantajakseen. Muita lähipiiriin nimettyjä henkilöitä olivat Mike Pompeo CIA:n johtoon ja Nikki Haley YK-suurlähettilääksi.


title: Donald Trump

text: Trumpin ehdokas työministeriksi, Andrew Puzder, vetäytyi senaatin vastustuksen takia. Michael T. Flynn nimitettiin turvallisuusneuvonantajaksi, mutta joutui eroamaan 24 päivän kuluttua Venäjän suurlähettilään puheluihin liittyvän jupakan takia.


title: Donald Trump

text: Trump on vaihtanut vuosien 2017 ja 2018 aikana useita ministereitään ja läheistä avustajakuntaansa. Hän on erottanut muun muassa ulkoministeri Rex Tillersonin, päästrategi Steven Bannonin, kaksi viestintäpäällikköä, FBI:n päällikkö James Comeyn sekä kansliapäällikkö Reince Priebusin.


title: Donald Trump

text: Trumpin nykyisiin neuvonantajiin kuuluvat muiden muassa tytär Ivanka Trump ja tämän aviomies Jared Kushner.


title: Donald Trump

text: Aloitettuaan presidenttinä tammikuussa 2017 Trump alkoi heti aktiivisesti toteuttaa vaalikampanjassa antamiaan lupauksia.


title: Donald Trump

text: Trump veti nopeasti Yhdysvallat pois Tyynenmeren alueen vapaakauppasopimuksesta ja alkoi neuvotella Pohjois-Amerikan vapaakauppasopimusta uusiksi. Kiinalle ja Euroopan unionille asetettiin huomattavia uusia tuontitulleja.


title: Donald Trump

text: Trump asetti presidentin asetuksella väliaikaiset maahantulorajoitukset kuuden sellaisen maan kansalaisille, joissa esiintyi ääri-islamilaista terrorismia ja joista ei saatu kattavia tietoja Yhdysvaltoihin pyrkivien taustoista. Trump myös keskeytti kaikkien Lähi-idästä Yhdysvaltoihin pyrkineiden pakolaisten vastaanoton. Vähän myöhemmin Trump sai läpi pysyvät maahantulorajoitukset seitsemälle maalle. Trump alkoi myös puuttua laittomaan maahanmuuttoon, minkä seurauksena laittomat rajanylitykset vähenivät noin neljäsosaan aiemmasta.


title: Donald Trump

text: Yhdysvallat erosi pian YK:n kasvatus-, opetus- ja kulttuurijärjestö Unescosta, YK:n pakolaissopimuksesta, Pariisin ilmastosopimuksesta ja Iranin kanssa tehdystä ydinasesopimuksesta. YK:lle myönnettyä rahoitusta vähennettiin ja järjestön asemaa Yhdysvaltain ulkopolitiikassa pienennettiin. Trumpin hallinto nosti maan uudeksi ulkopoliittiseksi doktriiniksi paleokonservatiivisen doktriinin maan oman kansallisen edun puolustamisesta ja maksimoimisesta.


title: Donald Trump

text: Trump toimeenpani jo vuonna 1995 säädetyn lain, jossa Jerusalem tunnustetaan Israelin pääkaupungiksi.


title: Donald Trump

text: Trump allekirjoitti asetuksen, jolla taattiin uskonnollisten ja uskopohjaisten järjestöjen rikkumaton toiminta- ja sananvapaus ja kiellettiin liittovaltion virastoja puuttumaan niiden vapauteen. Ulkomailla teetettyjen aborttien korvaaminen veronmaksajien rahoilla lopetettiin. Trump on myös purkanut edeltäjänsä Obamacare-terveydenhoitojärjestelmää ja siihen liittyviä pakkoja.


title: Donald Trump

text: Trump on nimittänyt korkeimpaan oikeuteen kaksi konservatiivituomaria, mikä on antanut konservatiiveille siellä enemmistön. Trump on nimittänyt ahkerasti konservatiivituomareita myös alempaan oikeusasteeseen.


title: Donald Trump

text: Trump aloitti deregulaation asetuksilla, jotka määräsivät liittovaltion virastoja kumoamaan kaksi vanhaa säädöstä jokaista tekemäänsä uutta säädöstä kohti. Sen lisäksi hän käski liittovaltion virastojen purkaa ja peruuttaa joukko Obaman antamia säädöksiä, joilla rajoitettiin elinkeinoelämän toimintavapautta.


title: Donald Trump

text: Trumpin budjetti kasvatti vuonna 2018 yhdessätoista kuukaudessa Yhdysvaltojen velkaa 895 miljardia dollaria. Suurimmat menoerät olivat veronalennukset ja asehankinnat.


title: Donald Trump

text: Joulukuussa 2018 Trump päätti että Yhdysvallat vetää sotajoukot kokonaan Syyriasta keskusteltuaan Turkin Erdoganin kanssa asiasta. Tämän jälkeen Trump ilmoitti että miesvahvuus Afganistanissa pudotetaan puoleen. Puolustusministeri Mattis ilmoitti eroavansa.


title: Donald Trump

text: Yhdysvaltain talous on ollut vahva Trumpin ensimmäisen kauden alussa. Trump kritisoi joulukuussa 2018 keskuspankin johtajaksi nimittämänsä Jerome Powellin tekemiä koronnostoja, jotka saattavat ajaa talouden taantumaan.


title: Donald Trump

text: Donald Trump on tehnyt presidenttikautensa ensimmäisten puolentoista vuoden aikana heinäkuuhun 2018 mennessä kuusi ulkomaanmatkaa ja niillä 21 vierailua muissa maissa. Tämä on hiukan vähemmän kuin hänen kaksi edeltäjäänsä tekivät samassa ajassa. Trumpilla on ollut tapana käydä useassa maassa yhden matkan aikana. Vierailuista 10 oli käyntejä kansainvälisten järjestöjen kuten Naton ja G7:n kokouksissa ja 11 kahdenvälisiä neuvotteluja.


title: Donald Trump

text: Trump ja Venäjän presidentti Vladimir Putin sopivat marraskuussa 2016 parantavansa maiden välisiä suhteita, lupasivat olla puuttumatta toisen maan sisäisiin asioihin ja tehostavansa terrorismin vastaista taistelua.


title: Donald Trump

text: Trump tapasi Pohjois-Korean johtaja Kim Jong-unin 12. kesäkuuta 2018 Singaporessa järjestetyssä huippukokouksessa. Tapaaminen oli historiallinen ensitapaaminen maiden päämiesten välillä. Tapaamista oli edeltänyt maiden välien jännittyminen Pohjois-Korean ohjustestien takia edellisenä vuonna. Singaporen huippukokous keskittyi jännitteiden lieventämiseen ja ydinaseista riisuntaan. Tapaamisen päätteeksi Trump ja Kim allekirjoittivat asiakirjan, jonka mukaan Pohjois-Korea sitoutuu Korean niemimaan ydinaseista riisumiseen.


title: Donald Trump

text: Trump saapui Suomeen ensi kertaa presidenttinä 15. heinäkuuta 2018, kun hän ja Venäjän presidentti Vladimir Putin tapasivat Helsingissä järjestetyssä huippukokouksessa.


title: Donald Trump

text: Trumpin kaudella Yhdysvaltain media on aiempaa lujemmin jakautunut konservatiivisiin ja liberaaleihin tiedotusvälineisiin. Trump on riitautunut liberaalin valtamedian kanssa, joka hänen mukaansa levittää valeuutisia ja kohtelee häntä epäreilusti. Liberaali media puolestaan kiinnittää toistuvasti huomioita Trumpin lausuntoihin, jotka sen käyttämien faktantarkistajien mukaan ovat usein valheellisia. Trumpin omalla Facebook-kanavalla julkaistaan "Real News" -nimistä uutisohjelmaa. Trump itse seuraa Fox-uutiskanavaa.


title: Donald Trump

text: Trump viestii paljon Twitterin kautta. Trumpin viestintä on omaperäistä ja arkikielistä. Hän käyttää paljon slangisanoja, liioittelua, kontrasteja, loukkauksia, isoja kirjaimia sekä epätavallisia kieliopillisia piirteitä ja ilmauksia. Trumpin viestintätyyli on koettu vastaanottajasta riippuen joko autenttisena ja teeskentelemättömänä, tai karkeana ja vastenmielisenä. Tutkijoiden mukaan Trump pyrkii viestinnällään tietoisesti vetoamaan kouluttamattomiin työväenluokkaisiin kuulijoihin. Trumpin vihainen ja poliittisesti epäkorrekti esiintyminen on vedonnut etenkin Yhdysvaltain sydänmailla koettuun voimakkaaseen tyytymättömyyteen asioiden tilasta. Hänen karkean viestintänsä vahvuudeksi on usein mainittu se, että hänen kannattajansa ottavat hänen sanansa vakavasti mutta eivät kirjaimellisesti, kun taas häntä vastustava valtamedia ottaa ne kirjaimellisesti mutta ei vakavasti.


title: Donald Trump

text: Trumpin kannatus hänen presidenttikautensa alussa putosi neljässä kuukaudessa 48 prosentista alle 40 prosentin. Sen jälkeen kannatus pysytteli FiveThirtyEight-sivuston julkaiseman yhteenvedon mukaan 36 ja 40 prosentin välillä kunnes nousi noin vuoden vallassaolon jälkeen 40 ja 43 prosentin välille, missä se on yhä marraskuussa 2018. Trumpin vastustus on ollut vähintään 51 prosenttia keväästä 2017 alkaen ja suurimmillaan vajaat 58 prosenttia vuoden 2018 alussa.


title: Donald Trump

text: Puolentoista vuoden vallassaolon jälkeen Trumpin kannatus oli samaa luokkaa kuin esimerkiksi Obaman, Reaganin ja Clintonin kannatus, mutta paljon matalampi kuin esimerkiksi George H. W. Bushin kannatus. Trumpin kannatus on ollut poikkeuksellisen vakaata verrattuna muihin viimeaikaisiin presidentteihin.


title: Donald Trump

text: Republikaanien keskuudessa Trumpin kannatus alkusyksyllä 2018 oli 84 prosenttia, mikä on samaa tasoa kuin aikaisempienkin republikaanipresidenttien. Demokraattien kannattajista Trumpin hyväksyi vain seitsemän prosenttia, mikä on paljon vähemmän kuin aikaisempien republikaanipresidenttien kohdalla.


title: Donald Trump

text: Trumpin valintaan ovat Yhdysvalloissa olleet tyytyväisiä etenkin paleokonservatiivit, kristillinen oikeisto, libertaristit sekä äärioikeisto kuten alt-right.


title: Donald Trump

text: Trumpin valinnan ratkaisseissa Keskilännen perinteisesti demokraattisissa osavaltioissa Trumpia äänestäneistä 86 prosenttia ilmoitti syyskuussa 2017 olevansa tyytyväisiä Trumpiin ja hänen politiikkaansa. Trumpin äänestäjistä 91 prosenttia ilmoitti aikovansa äänestää Trumpia uudelleen. Kaikista republikaanien kannattajista 91 prosenttia halusi puolueensa seuraavan Trumpia eikä establishmentin republikaaneja, jotka ovat haastaneet Trumpin.


title: Donald Trump

text: Kaikista yhdysvaltalaisista 60 prosenttia ja republikaaneista 80 prosenttia sanoi menettäneensä Trumpin ensimmäisen vallassaolovuoden aikana luottamuksensa liberaalimedian raportointiin ja puolueettomuuteen. Trumpin kannattajat ilmaisevat olevansa sitä varmempia omasta ratkaisustaan tukea Trumpia mitä enemmän Yhdysvaltain liberaali valtamedia hyökkää Trumpia ja häntä äänestäneitä vastaan.


title: Donald Trump

text: Trumpin valinta presidentiksi on syventänyt Yhdysvaltain konservatiivien ja liberaalien välistä kahtiajakoa, joka alkoi jo 1960-luvulla. Useimmat Trumpia tai Clintonia presidentinvaaleissa äänestäneet ilmoittavat jopa, etteivät halua edes ystävystyä kenenkään vastapuolta äänestäneen kanssa.


title: Donald Trump

text: Kun Trumpin kannatus oli matalimmillaan, kaksi kolmasosaa yhdysvaltalaisista uskoi, että maasta on tullut vähemmän yhtenäinen Trumpin astuttua valtaan. Myös yhdysvaltalaisten isänmaallisuus on mennyt ennätysmatalalle Trumpin valtaan tulemisen jälkeen: tutkimuksen mukaan vain 47 prosenttia yhdysvaltalaisista on ylpeitä siitä että ovat yhdysvaltalaisia. Tämä on ensimmäinen kerta kun isänmaalliset yhdysvaltalaiset ovat tutkimuksen mukaan vähemmistössä.


title: Donald Trump

text: Trump pyrki liikemiesaikoinaan 1980- ja 1990-luvuilla olemaan mahdollisimman usein julkisuudessa ja sensaatiolehdistön otsikoissa. Hän loi tietoisesti itselleen narsistisen ja röyhkeän playboyn imagon, korostaen ja liioitellen seksuaalisuuttaan ja nautinnonhaluaan. Hän sanoi usein imagonsa olevan hänelle hyvin tärkeä ja tehneensä itsestään show’n.


title: Donald Trump

text: Hillary Clinton syytti vaaliväittelyssä Trumpia "Putinin sätkynukeksi". Jotkut yhdysvaltalaiset mediat toistivat Clintonin sanomaa.


title: Donald Trump

text: Trump järjesti Miss Universum -kilpailun vuonna 2013 Venäjällä, ja venäläisten liikemiesten väitetään sijoittaneen rahaa Trumpin kiinteistöihin. Trumpin tiedottajan mukaan hänelle ei kuitenkaan ole liikeyhteyksiä Venäjällä. Entinen kampanjapäällikkö Paul Manafort on tehnyt miljoonien liiketoimia oligarkkien kanssa ja ollut Venäjän tukeman Ukrainan presidentin Viktor Janukovytšin neuvonantaja. Trumpin Venäjä-neuvonantaja on läheisissä suhteissa Venäjän valtion kaasuyhtiö Gazpromiin. Trumpin kiinteistöhankkeen rahoittajat ovat Venäjältä ja Kazakstanista. TalkingPointsMemon kustantaja Josh Marshallin mukaan Trump on taloudellisesti riippuvainen Putinin tukijoista ja Venäjän pankeista.


title: Donald Trump

text: "New York Timesin" mukaan nimeämättömät yhdysvaltalaiset tiedusteluelimet olivat "hyvin varmoja", että Venäjän GRUn oli tietomurron takana, jossa Demokraattisen puolueen Democratic National Committeen tietoverkosta vietiin 27 000 viestiä ja asiakirjaa, jotka Wikileaks julkisti demokraattien ehdokasvalintakokouksen alla 22. heinäkuuta 2016. Defense One -lehden mukaan huomattava määrä todisteita osoittaa, että vuoto oli Venäjän valtion järjestämä Trumpin presidenttiyden edistämiseksi, koska Trump on suhtautunut Putiniin myönteisesti.


title: Donald Trump

text: Mother Jones -lehdessä nimetön entinen tiedustelu-upseeri sanoi Trumpin olevan Venäjän agentti, jota Venäjä on tukenut viiden vuoden ajan. Slate-julkaisu puolestaan väitti että Trumpilla on salainen serveri, joka on yhteyksissä Venäjän hallintoa lähellä olevan Alfa Bank -pankin kanssa. FBI tutki Trumpin Venäjä-yhteyksiä, muttei löytänyt todisteita niistä. FBI kieltäytyi myös allekirjoittamasta lausuntoa, jonka mukaan Venäjä oli Wikileaksin julkaisemien sähköpostien vuodon takana.


title: Donald Trump

text: Garry Kasparovin mukaan Venäjä on järjestelmällisesti pyrkinyt takaamaan Trumpin nousun ja pistänyt sen taakse koko koneistonsa saadakseen samanmielisen partnerin USA:n johtoon. Hän vihjaa myös että venäläiset pelastivat 2008 Trumpin konkurssilta.


title: Donald Trump

text: Washington Post julkaisi lokakuussa 2016 videon vuodelta 2005, jossa Trump kehuskeli voivansa kouria ja suudella vapaasti naisia lupaa kysymättä kuuluisuutensa ansiosta. Trumpin naisia halventavana pidetty lausahdus nosti suuren kohun. Trump pyysi lausahdustaan julkisesti anteeksi ja sanoi sen olevan pukukoppipuhetta. Monet republikaanien johtohenkilöt vetivät osittain tukensa anteeksipyynnöstä huolimatta. Trump otti itse erääksi vaaliteemakseen ehdokkaan puolison, aiemman presidentin Bill Clintonin salaisen seksielämän. Trump arvosteli itseään vastustavia republikaaneja. Myöhemmin lokakuussa yli kymmenen naista väitti julkisuudessa Trumpin kourineen heitä. Trump syytti mediaa. Miss Suomeksi vuonna 2006 valittu Ninni Laaksonen kertoo: "Trump kävi kiinni takapuoleeni 2006". Valkoisen talon virallisen kannan mukaan kaikki Trumpia ahdistelusta syyttäneet ovat valehtelijoita.


title: Donald Trump

text: "The Wall Street Journal" kertoi tammikuussa 2018, että Trumpin lakimies Michael Cohen oli maksanut 130 000 dollaria pornotähti Stormy Danielsille, jotta tämä ei paljastaisi olleensa seksuaalissävytteisessä suhteessa Trumpin kanssa vuonna 2006. Maksu suoritettiin Danielsin tilille hieman ennen vuoden 2016 presidentinvaaleja. Trump on myöntänyt korvanneensa kuluja Cohenille niihin aikoihin. Toinenkin henkilö, Karen McDougal, on saanut rahaa Cohenilta suhdehuhujen peittelemiseksi.


title: Donald Trump

text: Trump aiheutti tammikuussa 2018 laajaa ja voimakasta kansainvälistä närkästystä ja syytöksiä rasismista käytettyään keskustelussaan Haitista, El Salvadorista ja joistain Afrikan maista nimitystä ""shithole countries"" (suom. 'paskakuoppamaat', merkitykseltään 'saastainen, nuhjuinen, epämiellyttävä paikka') ja kyseenalaistaessaan näistä maista tulevan siirtolaisuuden Yhdysvaltoihin.


title: Donald Trump

text: Trump oli alkanut vuonna 2011 väittää, että presidentti Obama ei olisi syntynyt Yhdysvalloissa eikä näin saisi olla Yhdysvaltain presidentti. Hän jatkoi asian epäilemistä senkin jälkeen, kun Obama julkisti syntymätodistuksensa, joka todistaa hänen olevan syntyperäinen amerikkalainen. Trump myönsi vihdoin presidentinvaalikampanjansa aikana syksyllä 2016 Obaman syntyneen Yhdysvalloissa.


title: Donald Trump

text: Trump on ollut naimisissa kolme kertaa. Ensimmäisen kerran hän meni naimisiin vuonna 1977 Ivana Trumpin (o.s. Zelnickova) kanssa. Pari erosi vuonna 1992. Vuonna 1993 Trump solmi avioliiton näyttelijä Marla Maplesin kanssa. Pari erosi kesäkuussa 1999. Tammikuussa 2005 Trump avioitui slovenialaisen Melania Knaussin kanssa (myöhemmin Melania Trump).


title: Donald Trump

text: Trumpilla on viisi lasta, joista Donald Jr. (s. 1977), Ivanka (s. 1981) ja Eric (s. 1984) Ivana Trumpin kanssa, Tiffany (s. 1993) Marla Maplesin kanssa ja Barron (s. 2006) Melania Trumpin kanssa . Hänellä on kahdeksan lastenlasta.


title: Donald Trump

text: Trump on presbyteeri. Omien sanojensa mukaan hänellä on ”ollut hyvä suhde seurakuntaan vuosien varrella”. Trump ei ollut puhunut uskonasioista ennen vaalikampanjaansa eikä senkään aikana käsitellyt aihetta kovinkaan paljon. Kirkossa hän on sanonut käyvänsä lähinnä juhlapyhinä kun hänellä on aikaa. Hän on kertonut käyvänsä ehtoollisella ja säilyttävänsä ihailijoidensa hänelle lähettämät Raamatut.


title: Donald Trump

text: Trump ei käytä lainkaan alkoholia eikä huumeita, eikä hän tupakoi. Omien sanojensa mukaan hän ei ole koskaan käyttänyt huumeita tai polttanut tupakkaa, ja alkoholin käytön hän lopetti veljensä kuoltua alkoholimyrkytykseen. Hän on bakteerikammoinen ja välttää ihmisten kättelemistä.


title: Donald Trump

text: Trumpin unentarve on pieni, hän nukkuu vain neljä tai viisi tuntia yössä.


title: Donald Trump

text: Trump harrastaa golfaamista. Hän pitää Frank Sinatran, Elton Johnin ja Eminemin musiikista. Hänen suosikkikappaleensa on Peggy Leen hitti "Is That All There is?" vuodelta 1969.


title: Donald Trump

text: Trumpille tehtiin tammikuussa 2018 virallinen terveystarkastus fyysisen kunnon selvittämiseksi, ja hänen todettiin olevan "erittäin terve".


title: Donald Trump

text: Trump on 188 senttimetriä pitkä ja painaa 107 kilogrammaa.


title: Donald Trump

text: "Forbes"-lehti arvioi syyskuussa 2017 Trumpin omaisuuden arvoksi 3,1 miljardia dollaria. Siitä 1,6 miljardia on New Yorkin kiinteistöissä, 570 miljoonaa golfkentissä, 500 miljoonaa kiinteistöissä New Yorkin ulkopuolella, 290 miljoonaa käteisenä ja henkilökohtaisena varallisuutena sekä 200 miljoonaa tuotemerkkiyrityksissä.


title: Donald Trump

text: Vuonna 2015 Trumpin omaisuus oli "Forbesin" mukaan noin 4,5 miljardia dollaria. Trump olisi ollut tuolloin Yhdysvaltain 133. ja maailman 405. rikkain henkilö. Trumpin omaisuuden arvoksi 1990-luvulla oli arvioitu noin 500 miljoonaa dollaria.


title: Donald Trump

text: Trumpin omaisuuden arvo nousi puheenaiheeksi hänen presidentinvaalikampanjassaan vuonna 2016. Trump kieltäytyi poikkeuksellisesti julkistamasta verotietojaan ennen vaaleja.


title: Donald Trump

text: Trump on väittänyt luoneensa omaisuutensa omalla toiminnallaan, mutta todellisuudessa hän peri isältään Fred Trumpilta yli 400 miljoonaa dollaria. Erilaisten järjestelyjen avulla isä-Trumpin perilliset maksoivat vain viiden prosentin perintöveron.


title: X-Ray Spex

text: X-Ray Spex oli brittiläinen punk-yhtye, joka perustettiin vuonna 1976. Yhtye julkaisi uransa aikana vain 2 studioalbumia, mutta kuitenkin single "Oh Bondage Up Yours!" on noussut punk rockin klassikkokappaleeksi. Yhtyeen debyyttialbumia "Germ Free Adolescents" pidetään myös punk rockin klassikkona.


title: Richard Seddon

text: Richard Seddon (22. kesäkuuta 1845 – 10. kesäkuuta 1906) oli Uuden-Seelannin pääministeri vuosina 1893–1906.


title: Richard Seddon

text: Seddon syntyi Englannissa vuonna 1845. Hänen isänsä oli koulun rehtori ja äiti opettaja. Seddon siirtyi 18-vuotiaana Australiaan ja sieltä vuonna 1866 Uuteen-Seelantiin. Pian tämän jälkeen hän meni naimisiin Australiassa tapaamansa Louisa Jane Spotswoodin kanssa.


title: Richard Seddon

text: Vuonna 1877 Seddon valittiin asuinkaupunkinsa Kumaran pormestariksi. Hän pääsi Uuden-Seelannin parlamenttiin vuonna 1879. Hän oli yrittänyt jo kolme vuotta aiemmin, mutta ei saavuttanut menestystä. Kun edellinen pääministeri John Ballance kuoli vuonna 1893, hänen seuraajakseen valittiin Seddon, joka toimi virassa kolmentoista vuoden ajan.


title: Richard Seddon

text: Seddon sairastui äkillisesti vuonna 1906 laivamatkalla Australiasta Uuteen-Seelantiin ja kuoli. Seuraajaksi nousi William Hall-Jones.


title: Salif Keïta

text: Salif Keïta (s. 25. elokuuta 1949 Djoliba, Mali) on kansainvälisesti tunnettu afropop-laulaja ja lauluntekijä. Hän on albiino ja sanoo olevansa Malin valtakunnan perustajan Sundiata Keïtan jälkeläinen. Hänen viimeisin albuminsa "Talé" ilmestyi vuonna 2012..


title: Ikuinen virta

text: Ikuinen virta on Indican vuonna 2004 ilmestynyt debyyttialbumi. Se myi kultaa vuonna 2005 kultaa ja platinaa vuonna 2006. Suomen albumilistalla albumille kertyi listaviikkoja 30.


title: Ikuinen virta

text: Kappaleiden sävellyksistä ja sanoituksista vastasi Indican laulaja Jonsu. Sovitukseen osallistui koko yhtye. Levyltä julkaistiin singleinä kappaleet "Scarlett", "Ikuinen virta" ja "Vettä vasten", joista kahdesta ensimmäisestä kuvattiin myös video. Albumilla oli linkki bonusmateriaaliin. Linkistä sai kaksi kappaletta ("Unten maa" ja "Odotan"), "Scarlett"-videon, sanoitukset, kuvia ja taustakuvia.


title: Hip hop lindy

text: Hip hop lindy (myös ghetto swing tai hip hop swing) on swing-tanssi, joka on yhdistelmä hip hoppia ja lindy hoppia. Tanssin jalkatekniikka ja rytmi perustuvat hip hoppiin, kun taas paritanssille ominaiset kuviot tulevat suoraan perinteisistä swingtansseista. Tyyliltään hip hop lindy poikkeaa silti muista perinteisistä tansseista, koska sille on ominaista hiphopmainen energisyys ja rentous.


title: Hip hop lindy

text: Hip hop lindyssä pojilla on viejän rooli, ja siinä opetellaan kuvioita, joita tanssitaan poikien haluamassa järjestyksessä. Mutta vaikka pojat vievät, niin tyttöjen rooli ei ole vain seurata. Tilaa omalle tulkinnalle jää rajattomasti.


title: Hip hop lindy

text: Tanssia voidaan tanssia discoissa, koulubileissä ynnä muissa nuorisojuhlissa ja varusteiksi käyvät mitkä tahansa rennot vaatteet ja kengät, joissa on helppo liikkua.


title: Hip hop lindy

text: Historia sijoittuu Yhdysvaltoihin, jossa nuoriso omaksui vaikutteita vanhoista swing-tansseista ja alkoi kehittää omaa tanssiaan, jota voitaisiin tanssia nykymusiikkiin. Tanssi on viiteenkymmeneen vuoteen ensimmäinen paritanssi, joka on kehittynyt senhetkisen nuorison keskuudessa ja jota tanssitaan nykymusiikkiin.


title: Julian Casablancas

text: Julian Fernando Casablancas (s. 23. elokuuta 1978 New York, Yhdysvallat) on yhdysvaltalainen muusikko ja lauluntekijä, joka tunnetaan parhaiten The Strokes -yhtyeen laulajana.


title: Julian Casablancas

text: Julian Casablancasin vanhemmat ovat muotitoimisto Elite Model Management -yrityksen espanjalais-amerikkalainen johtaja John Casablancas ja tanskalainen mallina toiminut Jeanette Christjansen, joka voitti Miss Denmark -kilpailun vuonna 1965. Casablancasin vanhemmat erosivat tämän ollessa nuori. Christjansenin uusi puoliso, taiteilija Sam Adoquei vaikutti Casablancasin musiikkimakuun tutustuttamalla tämän esimerkiksi The Doorsiin.


title: Julian Casablancas

text: Casablancas tapasi The Strokesin basisti Nikolai Fraituren käydessään koulua New Yorkissa. Koska Casablancas ei menestynyt koulussa, hänen isänsä lähetti tämän yksityiskouluun Sveitsiiin, missä hän tapasi Albert Hammond Jr:n, joka liittyi myöhemmin Casablancasin yhtyeeseen. Palattuaan kotikaupunkiinsa New Yorkiin, hän jatkoi opiskelua ja tutustui Nick Valensiiin sekä Fabrizio Morettiin, jotka soittavat The Strokesissa. Yhtye alkoi soittaa yhdessä vuonna 1998 ja nimesi kokoonpanon The Strokesiksi vuonna 1999.


title: Julian Casablancas

text: The Strokesin debyyttialbumi "Is This It" julkaistiin vuonna 2001 ollen arvostelu- ja myyntimenestys. Seuraava albumi, "Room on Fire" ilmestyi vuonna 2003 ja kolmas albumi "First Impressions of Earth" vuonna 2006, minkä kiertueen jälkeen yhtye jäi tauolle.


title: Julian Casablancas

text: Tauon aikana yhtyeen jäsenet osallistuivat tahoillaan omiin projekteihinsa ja Casablancas teki yhteistyötä esimerkiksi Queens of the Stone Agen, The Lonely Islandin ja Danger Mousen kanssa.


title: Julian Casablancas

text: Vuonna 2008 Casablancas alkoi levyttää sooloalbumiaan "Phrazes for the Young", joka ilmestyi syksyllä 2009.


title: Julian Casablancas

text: Casablancasin musiikillisiin vaikuttajiin kuuluvat mm. The Velvet Underground ja sitä kautta Lou Reed, Nirvana, Bob Marley, The Doors sekä The Cure. Hän sanoittaa ja säveltää lähes kaikki The Strokesin kappaleet.


title: Julian Casablancas

text: Julian Casablancas meni naimisiin yhtyeen managerin Ryan Gentlesin assistentin Juliet Joslinin kanssa 5. helmikuuta 2005. Casablancas ilmoitti yhtyeen konserteissa julkisesti avioitumisestaan. Esimerkiksi Central Parkin konsertissa soittaessaan kappaletta "Hard to Explain" hän sanoi "I'm getting married and it's hard to explain!" eli "Olen menossa naimisiin ja se on vaikea selittää!".


title: Julian Casablancas

text: Casablancasilla on ollut vaikeita alkoholiongelmia, jotka korostuivat vuoden 2003–2004 aikoihin stressin takia. Nykyään hän on ilmoittanut olevansa kuivilla ja täysin raitis, joskin monet kyseenalaistavat hänen olevan täysin raitis. Casablancas on myös lopettanut tupakan polttamisen.


title: The Strokes

text: The Strokes on vuonna 1998 perustettu yhdysvaltalainen viisihenkinen rockyhtye New Yorkista.


title: The Strokes

text: The Strokes tuli tunnetuksi vuoden 2001 debyttialbumillaan "Is This It" ja oli yksi tärkeimmistä post punkin ja alternative rockin suosion nostajista 2000-luvun alussa. Yhtye on julkaissut viisi studioalbumia, joita on myyty maailmanlaajuisesti yli viisi miljoonaa. He levyttävät nykyään laulaja Julian Casablancasin omistamalle Cult Records -levy-yhtiölle. The Strokesin tunnetuimpia kappaleita ovat ”Last Nite”, ”Reptilia”, ”Someday”, ”You Only Live Once” ja ”Under Cover of Darkness”.


title: The Strokes

text: Yhtye on perustettu jäsenten ollessa teini-ikäisiä, mutta lopullinen kokoonpano muodostui vuonna 1999. Basisti Nikolai Fraiture sekä laulaja Julian Casablancas olivat tunteneet lapsesta lähtien. Kitaristi Nick Valensi ja rumpali Fabrizio Moretti kävivät molemmat Manhattan's Dwight Schoolia, tutustuivat siellä ja alkoivat soittaa yhdessä. Myöhemmin Casablancas meni yksityiskouluun Sveitsiin, jota kävi myös vuotta nuorempi Albert Hammond Jr. Vuosien päästä Hammond muutti Kaliforniasta New Yorkiin ja päätyi ensin jakamaan asunnon Casablancasin kanssa. Vähän ajan päästä Hammond jo soitti yhtyeessä Casablancasin, Morettin, Fraituren sekä Valensin kanssa. Yhtye oli koossa ja soittaa edelleen samalla kokoonpanolla. Monien nimiehdotusten (muun muassa The de Niros, The Motels, The Rubber Bands) jälkeen he antoivat yhtyeelle nimen The Strokes.


title: The Strokes

text: Yhtye aloitti uransa soittamalla New Yorkin pienemmillä ja vähemmän tunnetuilla klubeilla ja alkoi saada suosiota varsinkin Lower East Sidella. He soittivat pääasiassa kappaleita, joita ei levytetty tulevalle debyyttialbumille, mutta jotkut, kuten ”New York City Cops”, ”Soma” ja ”Trying Your Luck” ovat debyyttialbumilla "Is This It". Ryan Gentles oli katsomassa erästä The Strokesin varhaista esiintymistä Mercury Loungessa, jonka jälkeen hän meni jututtamaan yhtyeen jäseniä ja päätyi näin manageriksi. He alkoivat nauhoittaa demoa, joka sai Rough Trade Records -levy-yhtiön kiinnostumaan. Yhtye allekirjoitti levytyssopimuksen ja alkoi työstää kolmen kappaleen "The Modern Age" EP:tä. Vuonna 2001 nauhoitettu "The Modern Age" -EP sisälsi kappaleet ”Last Nite”, ”The Modern Age” ja ”Barely Legal”, jotka kaikki ovat myös debyyttialbumilla, tosin esimerkiksi sanoituksiltaan hieman erilaisina.


title: The Strokes

text: Yhtyeen debyyttialbumi "Is This It" julkaistiin Yhdysvalloissa lokakuussa 2001. Saman vuoden syyskuun terrori-iskujen vuoksi Pohjois-Amerikan versiossa kappale ”New York City Cops” vaihdettiin kappaleeseen ”When It Started”. Ensin mainittu kappale sisälsi kertosäkeessä lauseen "New York City Cops - they ain't too smart" (). Samassa versiossa albumin kansikuva oli myös vaihdettu; alkuperäinen kansi on mustavalkokuva mustasta käsineestä naisen pakaroiden päällä, Pohjois-Amerikan versiossa kannessa on kuva hiukkasten törmäyksestä. Albumi sai huomiota rosoisen New York -soundinsa ansiosta, ja yhtyettä alettiin kutsua jopa "rockin pelastajiksi". "Is This It" sai hyvin positiivisen vastaanoton. Britannian albumilistalla se sijoittui parhaimmillaan toiselle sijalle ja oli listalla 59 viikkoa. Rolling Stone -lehti sijoitti sen toiselle sijalle listassa 2000-luvun sadasta parhaasta albumista. NME-lehti valitsi puolestaan sen kaikkien aikojen neljänneksi parhaaksi albumiksi.


title: The Strokes

text: Toinen albumi, "Room on Fire" julkaistiin lokakuussa 2003. Se sai kriitikoilta pääosin myönteisen vastaanoton, ja sijoittui kotimaassaan Billboard 200 -listalla parhaimmillaan neljänneksi. Britannian albumilistalla paras sijoitus oli 2. The Strokes oli taas lehtien etusivuilla; he pääsivät muun muassa Rolling Stone -lehden kanteen ensimmäistä kertaa. Albumin ensimmäinen single oli ””. Videon ohjasi Roman Coppola, ja se sai vaikutteita "Tron"-elokuvasta. Marraskuussa 2003 yhtye soitti joka tiistai keskusteluohjelma Late Night with Conan O'Brienissa.


title: The Strokes

text: Vuosina 2003 ja 2004 yhtye oli kiertueella Kings of Leonin ja Regina Spektorin kanssa. The Strokes ja Regina Spektor levyttivät yhdessä kappaleen ”Modern Girls & Old Fashion Men”, joka lopulta päätyi toisen "Room On Fire" albumin singlen, ”Reptilian” b-puoleksi. Kolmas single, ”The End Has No End”, sisälsi b-puolellaan The Clashin ”Clampdown” -kappaleesta tehdyn cover-version.


title: The Strokes

text: Lokakuussa 2004 yhtye suunnitteli "Live in London" -live-albumin julkaisua, jonka julkaisu jouduttiin kuitenkin perumaan, koska nauhoituksissa ilmeni ongelmia.


title: The Strokes

text: Vuoden 2005 alussa Julian Casablancas meni naimisiin managerin assistentin Juliet Joslinin kanssa. "Room On Fire"-kiertueen aikana laulaja Casablancasilla oli stressin ja paineen takia alkoholiongelmia, joista on myöhemmin toipunut. Kiertueen jälkeen yhtye päätti hidastaa vähän ja tehdä seuraavaa albumia rauhassa.


title: The Strokes

text: Syyskuussa 2005 julkaistiin ensimmäinen single silloin vielä suunnitellulta kolmannelta "First Impressions of Earth" -albumilta. ”Juicebox”-single oli päässyt internetiin imuroitavaksi joten sen julkaisupäivää aikaistettiin. Single ylsi Britannian singlelistalla sijalle 5. Vuoden 2005 marras-joulukuussa yhtye teki albumin julkaisun alla pienen kiertueen, jonka aikana tehtiin myös yksittäisiä keikkoja isoissa kaupungeissa, kuten Lontoossa, Pariisissa, Tokiossa, Sydneyssä ja Berliinissä.


title: The Strokes

text: Tammikuussa 2006 julkaistiin kolmas albumi "First Impressions of Earth". The Strokes teki Ison-Britannian kiertueen, jonka jälkeen helmikuun 23. päivänä, yhtye voitti NME Awardsin parhaan kansainvälisen yhtyeen palkinnon. Yhtye palasi kotimaahansa Yhdysvaltoihin ja soitti kolme loppuunmyytyä konserttia New Yorkin Hammerstein Ballroomissa.


title: The Strokes

text:
Maaliskuun 25. päivänä julkaistiin albumin toinen single, ”Heart in a Cage”, jonka b-puoleksi tuli ”You Only Live Once” -kappaleen demo ”I’ll Try Anything Once” sekä Ramones-cover ”Life’s a Gas”. Singlellä on myös New Yorkin kaduilla kuvattu ”Heart in a Cage” -musiikkivideo, jonka ohjasi Samuel Bayer. Albumilta julkaistiin singlenä myös kappale ”You Only Live Once”.
Kesän 2006 aikana The Strokes kiersi Euroopassa monilla suurilla festivaaleilla. Syksyn aikana yhtye teki pienen Amerikan-kiertueen, jonka jälkeen yhtye piti taukoa. Sen aikana kitaristi Albert Hammond Jr julkaisi kaksi sooloalbumia.


title: The Strokes

text: Seuraavan albumin tuotanto erosi aiemmista albumeista. Tällä kertaa Casablancas ei tehnyt sanoituksia yksin, vaan kaikki yhtyeen jäsenet osallistuivat siihen. Casablancas työskenteli pääosin etäällä muusta yhtyeestä ja äänitti omat osuutensa New Yorkissa. Yhteydenpito tapahtui yleensä sähköpostilla. Yhtye julkaisi neljännen albuminsa "Angles" maailmanlaajuisesti 22. maaliskuuta 2011. Ensimmäinen single ”Under Cover of Darkness” ilmestyi saman vuoden helmikuussa, ja se oli ladattavissa ilmaiseksi yhtyeen nettisivuilta. Albumin toinen singlejulkaisu oli ”Taken for a Fool”. Molempiin singleihin tehtiin myös musiikkivideot. Yhdysvaltain Billboard 200 -listalla "Anglesin" paras sijoitus oli 4.


title: The Strokes

text: Yhtyeen viides studioalbumi "Comedown Machine" julkaistiin maaliskuussa 2013. Albumilta julkaistiin yksi single, ”All the Time”. Yhdysvaltain Billboard 200 -listalla "Comedown Machinen" paras sijoitus oli 10, ja edellisen albumin tapaan sen vastaanotto oli pääosin positiivinen. "Comedown Machine" päätti yhtyeen viiden albumin sopimuksen RCA-levy-yhtiön kanssa.


title: The Strokes

text: The Strokesin musiikkia pidetään yleisesti indie rockina, vaihtoehtorockina, garage rockina ja post-punk revivalina. Yhtyettä on myös verrattu perinteiseen New Yorkin rockiin, jota ovat aikaisempina vuosikymmeninä edustaneet muun muassa The Velvet Underground ja Television. Soundi-lehden Ville Pirinen kuvaili yhtyettä kolmannen albumin arvostelussa seuraavasti:


title: The Strokes

text: Lähteet:


title: Tuuliset tienoot

text: Tuuliset tienoot on Indican vuonna 2005 ilmestynyt toinen albumi. Se myi julkaisuvuonnaan kultaa. Albumilta on julkaistu singleinä kappaleet "Vuorien taa" (singlellä albumille sisältymätön raita "Nuorallatanssija") ja "Pidä kädestä" (promosingle), joista on molemmista kuvattu oma videonsa. Debyyttilevy "Ikuisen virran" tapaan sävellykset ja sanoitukset olivat laulaja Jonsun kynästä ja sovitukset yhtyeen.


title: Tuuliset tienoot

text: Albumi nousi parhaimmillaan Suomen virallisen listan sijalle 12.


title: Harry Atkinson

text: Harry Albert Atkinson (1. marraskuuta 1831–28. kesäkuuta 1892) oli Uuden-Seelannin pääministeri vuosina 1876–1877, 1883–1884 ja 1887–1891.


title: Harry Atkinson

text: Atkinson syntyi Lontoossa ja siirtyi Aucklandiin, Uuteen-Seelantiin toukokuussa 1853. Hän päätti asettua Taranakiin. Atkinson pääsi vuonna 1864 Uuden-Seelannin puolustusministeriksi. Vuonna 1876 hän nousi pääministeriksi. Maan taloudellisen tilanteen heiketessä myös Atkinsonin suosio laski. Hän menetti valtansa vuonna 1877, mutta nousi jälleen pääministerin virkaan vuosina 1883 ja 1887. Atkinson kuoli Englannissa vuonna 1892.


title: Repullinen hittejä

text: Repullinen hittejä on Eppu Normaalin vuonna 1996 ilmestynyt kokoelmalevy, joka sisältää yhtyeen suurimmat hitit. Siitä ei odotettu minkäänlaista myyntimenestystä, mutta se on vuoteen 2013 mennessä myynyt jo yli 250 000 kappaletta, joka on suomalaiselta levyltä poikkeuksellinen saavutus. "Repullinen hittejä" onkin kaikkien aikojen toiseksi myydyin suomalainen albumi Suomessa. Sitä myydympi on ainoastaan Jari Sillanpään esikoisalbumi.


title: Yleisurheilun Suomi–Ruotsi-maaottelu

text: Suomi–Ruotsi-maaottelu eli Ruotsi-ottelu on vuosittainen Ruotsin ja Suomen joukkueiden välillä käytävä yleisurheilumaaottelu, joka sisältää naisten, miesten, poikien ja tyttöjen kilpailusarjat. Vuonna 1925 ensimmäisen kerran järjestetty maaottelu on 1980-luvun jälkipuoliskolta asti ollut maailman ainoa vuosittainen kahden maan välinen yleisurheilukilpailu. Suomessa sitä kutsutaan yleisesti nimellä "Ruotsi-ottelu" ja Ruotsissa vastaavasti nimellä "Finnkampen". Suomenruotsalaiset puolestaan käyttävät nimitystä "Sverigekampen".


title: Yleisurheilun Suomi–Ruotsi-maaottelu

text: Joitakin poikkeuksia lukuun ottamatta maaottelu on pidetty vuorovuosin kummassakin maassa. Suomessa kilpailupaikkana on perinteisesti ollut Helsingin olympiastadion ja Ruotsissa Tukholman olympiastadion. Vuodesta 1999 vuoteen 2012 maaottelu järjestettiin Ruotsissa Göteborgin Ullevilla, kunnes vuonna 2013 palattiin jälleen Tukholmaan. Helsingin olympiastadionin korjaustöiden vuoksi vuoden 2016 ja 2018 maaottelut pidettiin Tampereella Ratinan stadionilla.


title: Yleisurheilun Suomi–Ruotsi-maaottelu

text: Ensimmäinen Suomi–Ruotsi-maaottelu pidettiin 5.–9. syyskuuta 1925 Helsingin Eläintarhan kentällä. Tuolloin siihen osallistuivat vain miehet. Kolme seuraavaa maaottelua käytiin vuosina 1927, 1929 ja 1931, jolloin urheilijoiden välille kehkeytyi erimielisyyksiä ja jopa käsirysy 800 metrin juoksun yhteydessä. Levottomuudet johtivat siihen, etteivät suomalaiset halunneet käydä maaottelua seuraavan kahdeksan vuoden aikana. Taukoon vaikutti suomalaisten osalta myös katkeruus siitä, että Kansainvälisen olympiakomitean varapresidentti, ruotsalainen Sigfrid Edström, oli ponnekkaasti vaikuttanut Paavo Nurmen julistamiseen ammattiurheilijaksi, mikä esti Nurmen osallistumisen vuoden 1932 Los Angelesin olympialaisiin. Maaottelu käynnistettiin uudelleen vasta toisen maailmansodan kynnyksellä vuonna 1939. Seuraavan vuoden maaotteluun osallistui kolmantena maana myös Natsi-Saksa, mutta tämän jälkeen vuosien 1941–1944 ottelut jouduttiin sodan vuoksi perumaan. Nykyinen vuosittainen maaotteluperinne alkoi lopulta vuonna 1945, ja naiset tulivat mukaan 1951.


title: Yleisurheilun Suomi–Ruotsi-maaottelu

text: Kussakin lajissa kumpaakin maata edustaa kolme urheilijaa. Lajeista jaetaan pisteitä urheilijoille sen mukaan, miten he sijoittuvat, ensimmäiselle 7, toiselle 5, kolmannelle 4, neljännelle 3, viidennelle 2 ja kuudennelle 1 ja viesteissä voittajamaalle 5 ja häviäjälle 2 pistettä. Ilman tulosta jääneille ei pisteitä jaeta. Tasatuloksen sattuessa pisteet jaetaan, jos esimerkiksi molemmista maista yksi edustaja on jakamassa kolmatta sijaa, heidän suorituksensa on 3½ pisteen arvoinen.


title: Yleisurheilun Suomi–Ruotsi-maaottelu

text: Kävely ei puolestaan kuulu muiden lajien kanssa samaan luokkaan vaan siinä käydään erillinen maaottelu.


title: Yleisurheilun Suomi–Ruotsi-maaottelu

text: Juha Vainio on tehnyt maaotteluja parodioivan huumorikappaleen ”Suomi–Ruotsi”. Kappaleen humoristisuus perustuu siihen, että Vainio on tarkoituksella tehnyt tekstit niin, etteivät ne rimmaa, esimerkiksi "Hakkaa päälle meidän Jaska, Ruotsi on taas täysin lyöty!".


title: Muna al-Hussein

text: Antoinette Avril Gardiner (syntyi Chelmondistonissa, Englannissa 1941) oli Jordanian kuninkaan Husseinin toinen vaimo. Hänen isänsä oli everstiluutnantti Walter Percy Gardiner. Gardiner meni naimisiin Jordanian kuninkaan Husseinin kanssa 25. toukokuuta vuonna 1961. Hän otti nimekseen Muna al-Hussein 30. tammikuuta vuonna 1962. Gardiner ja Hussein erosivat vuonna 1972.


title: Muna al-Hussein

text: Lapset:


title: Mokkapalat

text: Mokkapalat eli mokkaruudut eli masaliisa eli suklaapelti on leivonnainen, joka on valmistettu taikinasta, jonka päälle on lisätty kahvi- ja kaakaolevitettä. Usein mokkapalojen päälle lisätään myös sokerikuorrutus, joka voidaan koristella nonparelleilla tai kookoslastuilla.


title: Leivonnainen

text: Leivonnainen on leipomalla tehty jauhopohjainen ruokatuote. Leivonnainen voi olla makea tai suolainen, mutta nimitystä käytetään yleisimmin makeista leivonnaisista. Jotkin leivonnaiset ovat saavuttaneet perinneruoan aseman.


title: Leivonnainen

text: Tietyt leivonnaiset liittyvät kiinteästi johonkin ajankohtaan. Esimerkiksi laskiaisena syödään perinteisesti laskiaispullia, vappuna tippaleipiä ja jouluna piparkakkuja.


title: Laskiaispulla

text: Laskiaispulla on pulla, joka on nykyään täytetty kermavaahdolla ja joko mantelimassalla tai hillolla. Se on muunnelma saksalaisesta Heißweckesta. Alkuperäisen ruotsalaisen 1700-luvulta olevan reseptin mukaan (nykymaun mukaan vain vähän) makeisessa laskiaispullassa ei ollut mitään täytettä, ja se tarjottiin lämpimässä maidossa syvällä lautasella. Näin se syötiin usein Suomessakin maaseudulla vielä 1900-luvulla.


title: Laskiaispulla

text: Mantelimassaa lisättiin vasta 1800-luvun lopussa. Konditoriat lisäsivät kermavaahtoa vasta 1900-luvulla. Laskiaispullia on tarjoiltu lämpimässä maidossa jo 1700-luvulla vuoden ajasta riippumatta jälkiruokana rikkaille. Pulla leivottiin hienoista valkoisista vehnäjauhoista, joihin vain rikkailla oli varaa. Mausteina käytettiin siihen aikaan joskus vähän suolaa (nykymaun mukaan vain vähän) makean pullan vastapainoksi ja joillakin Ruotsin alueilla kanelia.


title: Laskiaispulla

text: Laskiaispullat levisivät Suomeen vasta 1900-luvun alkupuoliskolla ja alun perin vain ruotsinkielisten rannikkoseuduille. Pulavuosina mantelimassa on korvattu usein hillolla mantelimassan vaikean saatavuuden ja korkean hinnan vuoksi, mutta ruotsinkielisissä suomalaisissa perheissä mantelimassa on edelleen tavallisempi. Alkuperämaassa Ruotsissa täytteenä on aina mantelimassaa, mutta hilloversioita löydetään Suomen lisäksi usein myös Norjasta ja Tanskasta.


title: Laskiaispulla

text: Laskiaispulla on perinneleivos, ja sitä syödään laskiaisena, kuten myös hernekeittoa.


title: Laskiaispulla

text: Suomalaistyyppinen laskiaispulla tunnetaan myös Ruotsissa nimellä "semla" ja Virossa nimellä "vastlakukkel".


title: Alia al Hussein

text: Alia Baha ed Din Toukan () arabiaksi علياء بھاء الدين طوقان) oli Jordanian kuninkaan Husseinin kolmas vaimo.


title: Alia al Hussein

text: Alia Baha ed Din Toukanin isä oli suurlähettiläs Bahauddin Toukan. Alia syntyi Kairossa, Egyptissä. 24. joulukuuta vuonna 1972 hän nai Jordanian kuninkaan Husseinin ja otti nimekseen Alia al Hussein (arabiaksi علياء الحسين).


title: Alia al Hussein

text: New Yorkissa opiskellut Alia piti nopeista autoista, vesihiihdosta ja farkuista, mikä herätti huomiota konservatiivisessa Jordaniassa. Alia kuoli helikopterionnettomuudessa Ammanissa 9. helmikuuta vuonna 1977. Husseinilla ja Alialla oli kaksi omaa lasta ja yksi adoptoitu:


title: Lanttulaatikko

text: Lanttulaatikko eli hämäläisittäin "räätikkäloora" on suomalainen perinneruoka, jota syödään erityisesti joulun aikaan muiden jouluruokien ohella. Perinteinen lanttulaatikko on valmistettu lantusta, vedestä, suolasta, korppujauhoista, kananmunasta, kermasta, siirapista ja voista, ja mausteina käytetään esimerkiksi inkivääriä, kanelia tai muskottipähkinää. Kaupan valmiissa lanttulaatikoissa ei usein ole kananmunaa, kermaa eikä voita.


title: Lanttulaatikko

text: Lanttulaatikko on ollut suomalaisten jouluruokaa jo keskiajalta, porkkanalaatikko on yleistynyt sitä myöhemmin.


title: Pekka Hyttinen

text: Pekka Henrik Hyttinen (s. 13. tammikuuta 1944 Viipuri) on suomalainen pika-aitajuoksija. Hän edusti seuratasolla Helsingin Kisa-Veikkoja.


title: Pekka Hyttinen

text: Hyttinen voitti 110 metrin aitojen Suomen mestaruuden vuonna 1966 ajalla 14,7 .


title: Maksalaatikko

text: Maksalaatikko on suomalainen perinneruoka. Maksalaatikko on vakiinnuttanut asemansa myös ympärivuotisena ruokalajina. Maksalaatikon valmistukseen on käytetty muun muassa riisiä, voita tai margariinia, siirappia, kananmunaa, sipulia ja jauhettua maksaa sekä rusinoita. 100 grammassa Saarioisten einesmaksalaatikkoa on 6,5 g proteiinia, 22 g hiilihydraatteja ja 9 g rasvaa.


title: Maksalaatikko

text: Laatikko tarjotaan perinteisesti sulattaen kirnuvoita sen päälle ja joskus hapankarvaista marjoista, kuten puolukasta tai karpaloista, tehdyn soseen kanssa. Tämä heijastelee varhaissuomalaista elintapaa, jossa helposti säilyvät elintarvikkeet, kuten voi ja happamat marjasoseet, tyydyttivät vitamiinintarvetta yli talven samalla, kun sisäkasvatukseen sopivat eläimet, kuten sika, teurastettiin yhteen tai kahteen otteeseen talven yli muiden ravintoaineiden saannin takaamiseksi.


title: Maksalaatikko

text: Myös maksalaatikon valmistustapa seuraa aikaisen maatalousyhteiskunnan rytmejä: se on leimallisesti uunin jälkilämmössä varovasti haudutettu sekä hitaasti pinnaltaan ruskistettu ruokalaji. Alun perin se lienee ollut tapa käyttää sian tai suuremman metsäriistan sisäelimiä yhdessä nauriin kanssa eräänlaiseksi pataruoaksi, hieman kuten Itä-Suomessa on syntynyt lihaisempi karjalanpata. Riisin ja rusinoiden saavuttua Suomeen siitä on sittemmin jalostunut nykymuotoinen kiinteä, makeanomainen laatikkoruoka.


title: Maksalaatikko

text:
Vuonna 2011 koululaisten parissa tehdyssä kyselyssä maksalaatikko oli inhotuin ruokalaji. Kyselyyn vastasi 299 koululaista.
Toisaalta vuonna 2015 tehdyssä tutkimuksessa maksalaatikko oli suosituin einesruoka, etenkin yli 30-vuotiaiden keskuudessa.


title: Porkkanalaatikko

text: Porkkanalaatikko on suomalainen perinneruoka, jota syödään erityisesti jouluna muiden jouluruokien ohella. Porkkanalaatikossa keskeisimmät ainekset ovat soseeksi keitetty porkkana sekä riisistä, mannaryynistä tai ohraryyneistä tehty puuro. Nämä sekoitetaan ja laitetaan uuniin astiassa. Lisäksi voidaan käyttää suolaa, sokeria tai siirappia, joskus myös kananmunaa, maitoa ja voita. Ruoka maustetaan yleisimmin valkopippurilla ja muskottipähkinällä, ja pinnalle voidaan ripotella korppujauhoa tai mantelilastuja.


title: Porkkanalaatikko

text: Porkkanalaatikko on ollut suomalaisten jouluruokaa 1800-luvulta asti. 1980-luvulla se valittiin yhdeksi Järvenpään, Tuusulan ja Utajärven pitäjäruoista.


title: Bill Rowling

text: Sir Wallace Edward ”Bill” Rowling (15. marraskuuta 1927 – 31. lokakuuta 1995) oli uusiseelantilainen poliitikko. Hän toimi maansa pääministerinä runsaan vuoden ajan vuosina 1974–1975.


title: Bill Rowling

text: Rowling syntyi Motuekassa. Hän opiskeli Nelson Collegessa ja Canterburyn yliopistossa. Hänet valittiin maansa pääministeriksi Norman Kirkin kuoltua vuonna 1974. Hän toimi virassaan joulukuuhun 1975 saakka, jolloin hänet korvasi Robert Muldoon. Ennen pääministerin virkaansa Rowling oli toiminut muun muassa Uuden-Seelannin talousministerinä. Hän kuoli syöpään vuonna 1995.


title: Bill Rowling

text: Rowling oli vuodesta 1951 lähtien naimisissa Glen Elna Reevesin kanssa. He saivat neljä lasta.


title: Altia

text: Altia Oyj on suomalainen pörssiyhtiö, joka valmistaa, markkinoi, maahantuo ja vie omia ja päämiestensä alkoholijuomia Pohjoismaissa ja Baltiassa sekä valmistaa teollisuudelle etanolia, ohratärkkelystä ja rehua. Altian liiketoimintaidea perustuu omien tuotemerkkien valmistukseen, markkinointiin ja myyntiin, palveluiden tarjoamiseen päämiehille heidän liiketoimintansa kehittämiseksi sekä teollisiin palveluihin.


title: Altia

text: Altian juuret juontavat vuonna 1888 Rajamäelle perustettuun hiivatehtaaseen ja viinanpolttimoon, Hyvinkään Tehtaan Osakeyhtiöön, jonka Valtion Alkoholiliike osti vuonna 1920. Kieltolain tultua kumotuksi vuonna 1932 Valtion Alkoholiliikkeen tilalle perustettiin valtion omistama Oy Alkoholiliike Ab. Sen nimeksi muutettiin vuonna 1969 Oy Alko Ab.


title: Altia

text: Oy Alko Ab jakautui vuonna 1995 kolmeksi yhtiöksi, jotka olivat alkoholijuomien valmistaja ja markkinoija Primalco Oy, alkoholijuomien vähittäis- ja tukkukauppaa harjoittava Alko Oy sekä hotelli- ja ravintolatoimintaa harjoittava Arctia Oy. Näiden yhtiöiden emoyhtiöksi perustettiin "Alko-Yhtiöt Oy". Konserniin tuli osaksi vuonna 1997 uusi yhtiö: alkoholijuomien tukkumyyntiä ja jakelua Itämeren alueella hoitava Havistra Oy. Alko Oy erotettiin tästä konsernista vuonna 1999 ja siirrettiin sosiaali- ja terveysministeriön alaisuuteen. Primalcon ja Havistran emoyhtiön nimeksi vaihdettiin tällöin "Altia Group Oy" ja se siirtyi kauppa- ja teollisuusministeriön alaiseksi. Primalco ja Havistra sulautettiin emoyhtiöönsä vuonna 2002, ja yhtiön nimeksi muutettiin Altia Oyj.


title: Altia

text: Altia osti Pohjoismaissa toimineen Scandinavian Beverage Groupin vuonna 2004. Aiemmin vuonna 2000 Altia Group oli myynyt Finlandia Vodkan yhdysvaltalaiselle Brown-Formanille. Vuoden 2010 keväällä Altia osti Pernod Ricardilta viinien ja väkevien juomien tuotesalkun, Svendborgin pullottamon Tanskasta sekä logistiikkakeskukset Tanskasta ja Ruotsista. Ranskalaisen Larsen-konjakkiyhtiön osto teki Altiasta maailman kuudenneksi suurimman konjakintuottajan.


title: Altia

text: Suomen valtio oli lokakuussa 2017 ilmoittanut selvittävänsä mahdollisuutta listata Altia Helsingin pörssiin, ja helmikuussa 2018 päätettiin yhtiön listautumisesta ja osakeannin järjestämisestä. Samalla kerrottiin valtion jäävän Altian omistajaksi noin kolmanneksen osuudella. Asiasta vastannut ministeri Mika Lintilä arvioi Altian ”kossuosakkeesta” tulevan kansanosake ja hänen mukaansa kiinnostus yhtiön osaketta kohtaan oli ollut vahvaa. Listautumisanti ylimerkittiin ja Altia saikin yleisöstä noin 16 500 uutta osakkeenomistajaa. Osakkeen merkintähinnaksi tuli 7,50 euroa. Kaupankäynti Altian osakkeella alkoi perjantaina 23. maaliskuuta 2018 lievästi nousevaan kurssiin.


title: Altia

text: Altia Oyj on useita myyntiyhtiöitä sisältävän Altia-konsernin emoyritys. Altian Suomen myyntiyhtiöitä ovat Altia Finland, Alpha Beverages ja Wennerco. Yhtiön tuotantolaitokset sijaitsevat Ilmajoen Koskenkorvan tehtaalla, Nurmijärven Rajamäen tehtaalla sekä Tallinnan lähellä Tabasalussa.


title: Altia

text: Altia on Suomen alkoholijuomien vähittäismyyntimonopolista, Alko Oy:stä, erillinen yhtiö. Alko on Altian suurin asiakas Suomessa. Muita asiakkaita ovat alkoholijuomien vähittäismyyntimonopolit Systembolaget Ruotsissa ja Vinmonopolet Norjassa, alkoholijuomatukut, ravintolat, päivittäistavarakaupat, laiva- ja lentoyhtiöt sekä vientimarkkinoilla toimivat maahantuojat.


title: Altia

text: Altian tunnetuimpia tuotteita Suomessa ovat muun muassa Koskenkorva, Sisuviina ja Jaloviina. Ruotsissa Altian tuotteista tunnetuimpiin kuuluvat Explorer Vodka, O.P. Anderson -akvaviitti, Grönstedts Cognac, Blossa-glögi ja Chill Out -viinit. Tanskan tuotteista tunnetuin on 1 Enkelt -bitteri, Virossa Saaremaa Vodka ja matkustajamyynnissä Renault Cognac ja Xanté-premium-likööri. Altia myös valmistaa Finlandia Vodkaa tuotemerkin omistavalle amerikkalaiselle Brown-Formanille. Tuontituotteisiin kuuluvat muun muassa Drostdy-Hof- ja Two Oceans- ja viinit sekä Jack Daniel’s -viski.Altian suurimmat osakkeenomistajat 30. syyskuuta 2018:


title: Uvs Nuur

text: Uvs Nuur (, , ) on järvi Keski-Aasiassa. Se sijaitsee pääosin Mongoliassa, mutta osittain myös Tuvan tasavallan alueella Venäjällä. Järven pinta-ala on 3 350 neliökilometriä ja se on Mongolian suurin järvi. Järvi sijaitsee 759 metriä merenpinnan yläpuolella. Sen keskisyvyys on 6 metriä, pituus 84 kilometriä ja leveys 79 kilometriä. Uvs Nuurilla ei ole laskujokea ja sen vesi on hyvin suolaista. Järveen virtaavia jokia ovat muun muassa idästä Hangaivuorilta laskevat Baruntara Gol, Nariin Gol ja Tesiin Gol sekä lännestä Altailta laskevat Harhiraa-joki ja Sangil Gol.


title: Uvs Nuur

text: Järvi on Uvs Nuurin altaan keskus. Uvs Nuurin allas lisättiin vuonna 2003 UNESCO:n maailmanperintöluetteloon.


title: Esko Olkkonen

text: Esko Olavi Olkkonen (18. helmikuuta 1948 Haapajärvi – 14. huhtikuuta 2007 Oulu) oli suomalainen aitajuoksija ja urheiluvalmentaja.


title: Esko Olkkonen

text: Olkkonen voitti 110 metrin aitojen Suomen mestaruuden vuonna 1970 ajalla 15,0 sekuntia.


title: Esko Olkkonen

text: Olkkonen toimi pitkään valmentajana, valmentaen muun muassa pika- ja aitajuoksijoita (muun muassa Arto Bryggarea ja Markku Kukkoahoa) ja toimien jalkapalloilijoiden kuntovalmentajana.


title: Esko Olkkonen

text: Olkkonen valmensi myös pikajuoksija Ville Vakkuria, joka kärysi dopingista vuonna 2001. Vakkurin mukaan hän aloitti dopingin käytön jo 17-vuotiaana Olkkosen kehotuksesta.


title: Boeing YC-14

text: Boeing YC-14 on Boeingin osana Advanced Medium STOL Transport -projektia tarjoama vaihtoehto Yhdysvaltain ilmavoimille keskipitkän matkan kehittyneeksi STOL-kuljetuskoneeksi, jonka oli määrä korvata Lockheed C-130 Hercules Yhdysvaltain yleisenä STOL-kuljetuslentokoneena. Koneen aerodynamiikassa hyödynnettiin Coandă-ilmiötä ja moottorit oli sijoitettu siiven päälle, kuten myöhemmin esitellyssä Antonov An-72:ssa.


title: Boeing YC-14

text: Kaikkiaan kaksi YC-14:ää rakennettiin. Myös McDonnell-Douglasin YC-15 täytti konetyyppitarjouspyynnön vaatimukset tai ylitti ne, mutta hankintaohjelma peruutettiin ennen kuin kumpikaan tarjokkaista valittiin.


title: Black Celebration

text: Black Celebration on Depeche Moden viides albumi, joka julkaistiin 17. maaliskuuta 1986. Levyn teemat käsittelivät nyt entistä synkempiä aiheita kuin aikaisemmilla levyillä. Black Celebrationia pidetään menestyneenä syntikkapopin ja goottirockin sekoituksena. Se äänitettiin ja miksattiin Hansan studioilla Länsi-Berliinissä aivan Berliinin muurin varjossa.


title: Black Celebration

text: Levy on ainoa Depeche Moden albumi, jolla on nimikappale. Depeche Modella on kuitenkin kolme muuta albumia, joiden nimet löytyvät kappaleiden teksteistä: "Construction Time Again", "Some Great Reward" ja "Playing the Angel". "Black Celebrationilla" on myös eniten Martin Goren tulkitsemia Depeche Moden kappaleita, kuten "A Question of Lust", "Sometimes", "It Doesn't Matter Two" ja "World Full of Nothing". Loput kappaleet laulaa David Gahan. Levyä on myyty yli 4 miljoonaa kappaletta


title: Pauli Pursiainen

text: Pauli Päiviö Pursiainen (s. 9. kesäkuuta 1949 Kalajoki) on suomalainen entinen aitajuoksija.


title: Pauli Pursiainen

text: Pursiainen voitti 110 metrin aitajuoksun Suomen mestaruuden vuosina 1972 ja 1973, molempina vuosina ajalla 14,4 . Hallissa hän voitti 60 metrin aitojen SM-kultaa vuonna 1971 .


title: Pauli Pursiainen

text: Münchenin olympialaisten 1972 jälkeen Pursiainen avioitui pikajuoksija Mona-Lisa Pursiaisen (1951–2000) kanssa.


title: David Lange

text: David Russell Lange ['lɒŋi] (4. elokuuta 1942 Thames, Uusi-Seelanti – 13. elokuuta 2005 Auckland, Uusi-Seelanti) oli Uuden-Seelannin pääministeri vuosina 1984–1989.


title: David Lange

text: Lange syntyi Thamesissa saksalaissyntyisen tohtorin pojaksi. Perhe muutti Langen ollessa nuori Otahuhuun, Aucklandiin. Lange opiskeli Aucklandin yliopistossa lakitiedettä ja valmistui vuonna 1965. Vuonna 1968 hän meni naimisiin Naomi Cramptonin kanssa. Lange valittiin parlamenttiin vuonna 1977. Hän toimi maansa pääministerinä vuosina 1984–1989. Häntä edelsi Robert Muldoon ja seurasi Geoffrey Palmer. Vuonna 1989 Langelle tuli avioero hänen vaimonsa kanssa.


title: David Lange

text: Lange kärsi lähes koko elämänsä ajan liikalihavuudesta ja sen mukanaan tuomista terveysongelmista. 1990-luvulla hänen terveydentilansa heikkeni: häntä vaivasivat diabetes ja munuaissairaudet. Hän kuoli amyloidoosiin ja munuaisvaurioon Middlemoren sairaalassa, Aucklandissa vuonna 2005.


title: Pentaani

text: Pentaani eli n-pentaani (CH) on suoraketjuinen alkaani sekä normaaliolosuhteissa olomuodoltaan väritön neste. Pentaanin rakennekaava on CH(CH)CH, moolimassa 72,2 g/mol, sulamispiste −129 °C, tiheys 0,63 g/cm (vesi = 1,0 g/cm), kiehumispiste 36 °C, itsesyttymislämpötila 460 °C ja CAS-numero 109-66-0. Pentaani liukenee erittäin hyvin orgaanisiin liuottimiin, kuten etanoliin, etyylieetteriin, asetoniin, bentseeniin ja kloroformiin. Yhdiste reagoi voimakkaiden hapettimien, kuten perkloraattien ja nitraattien, kanssa.


title: Pentaani

text: Pentaania erotetaan maaöljystä tai -kaasusta tislaamalla. Se ja sen isomeeri isopentaani voidaan erottaa toisistaan erotuskolonnien tai molekyyliseulojen avulla. Pentaania käytetään teollisuusliuottimena, mutta tärkein käyttökohde on happokatalysoitu isomeroituminen isopentaaniksi. Sitä voidaan käyttää myös laboratoriokemikaalina sekä polymeeriteollisuudessa esimerkiksi polystyreenin ja polyuretaanin vaahdotuksessa.


title: Pentaani

text: Pentaanin isomeerisiä muotoja ovat isopentaani (2-metyylibutaani) ja neopentaani (2,2-dimetyylipropaani).


title: Robert Kotšarjan

text: Robert Kotšarjan (, s. 31. elokuuta 1954) oli Armenian toinen presidentti vuosina 1998–2008. Hän oli myös Vuoristo-Karabahin presidenttinä 1994– ja Armenian pääministerinä 1997–1998.


title: Robert Kotšarjan

text: Kotšarjan on kotoisin Stepanakertista, Vuoristo-Karabahin pääkaupungista, joka kuului Azerbaidžanin neuvostotasavaltaan. Hän palveli Neuvostoliiton armeijassa 1972–1974 ja valmistui Jerevanin polyteknillisestä instituutista sähkötekniikan osastolta erinomaisin arvosanoin 1982. Hän oli poliittisesti aktiivinen ja liittyi kommunistipuolueeseen ja toimi silkkitehtaiden komiteassa 1987–1989. Hän erosi puolueesta 1989.


title: Robert Kotšarjan

text: Hän toimi Karabahin komiteassa, jonka tavoitteena oli irrottaa armeenien asuttama Vuoristo-Karabah Azerbaidžanista. Hänet valittiin edustamaan Karabahia Armenian korkeimpaan neuvostoon 1989–1994 ja nimettiin sen presidiumiin. Vuonna 1991 hänet valittiin Vuoristo-Karabahin korkeimpaan neuvostoon. Kun Vuoristo-Karabahin sota puhkesi vuonna 1992 Kotšarjan nimettiin Karabahin puolustuskomitean johtoon ja maan pääministeriksi. Vastahyökkäyksen jälkeen Karabah hallitsi aluettaan ja ympäröiviä alueita. Joulukuussa 1994 Vuoristo-Karabahin korkein neuvosto valitsi hänet vasta luotuun tasavallan presidentin tehtävään. Hänet valittiin uudelleen marraskuussa 1996.


title: Robert Kotšarjan

text: Armenian presidentti Levon Ter-Petrosjan nimitti sotasankari Kotšarjanin Armenian pääministeriksi 20. maaliskuuta 1997. Azerbaidžanissa tekoa pidettiin provokaationa. Ter-Petrosjan ilmoitti syyskuussa 1997 hyväksyvänsä ETYJ:in rauhansuunnitelman, joka edellytti armenialaisten vetäytymistä puskurivyöhykkeeltä Vuoristo-Karabahin ulkopuolelta. Kotšarjanin johtamat kansallismieliset arvostelivat suunnitelmaa ja monet tasavaltalaisblokin edustajista kääntyivät presidenttiä vastaan. Suosionsa menettänyt Ter-Petrosjan erosi 3. helmikuuta 1998, jolloin Kotšarjanista tuli virkaatekevä presidentti.


title: Robert Kotšarjan

text: Ylimääräiset presidentinvaalit järjestettiin 16. maaliskuuta 1998. Ensimmäiseltä kierrokselta jatkoon pääsivät Kotšarjan ja Karen Demirtšjan. Kotšarjan voitti 30. maaliskuuta toisen kierroksen. Hänet valittiin uudelleen 5. maaliskuuta 2003.


title: Robert Kotšarjan

text: Kotšarjan jatkoi neuvotteluja Azerbadžanin İlham Əliyevin kanssa Vuoristo-Karabahin tilanteesta. Hän ei kuitenkaan kannata ETYJin kehittelemää rauhansuunnitelmaa. Hän on ehdottanut yhteistyön tiivistämistä IVY:n maiden kanssa ja yhtenäistänyt Vuoristo-Karabahin ja Armenian taloutta ja koulutusta. Kotšarjanin hallitus on vaatinut Turkkia tunnustamaan armenialaisten kansanmurhan 1915.


title: Robert Kotšarjan

text: Vaalit seuraavan presidentin valitsemiseksi järjestettiin 19. helmikuuta 2008. Voittajaksi julistettiin pääministeri Serž Sargsjan, joka sai ensimmäiselle kierroksella yli puolet äänistä. Opposition edustajat kiistivät tuloksen ja järjestivät mielenosoituksia, kunnes 1. maaliskuuta 2008 Kotšarjan määräsi maahan poikkeustilan. Yhteenotossa poliisin ja mielenosoittajien välillä sai surmansa kahdeksan ja panssarivaunut tuotiin pääkaupungin kaduilla pitämään yllä järjestystä.


title: Edwin Moses

text: Edwin Corley ”Ed” Moses (s. 31. elokuuta 1955 Dayton, Ohio) on yhdysvaltalainen 400 metrin aitajuoksija.


title: Edwin Moses

text: Edwin Moses on menestyneimpiä yleisurheilijoita maailmassa. Hänen saavutuksiinsa kuuluvat muun muassa kaksi olympiavoittoa, kaksi maailmanmestaruutta, neljä maailmanennätystä ja 122 peräkkäistä voittoa, joista 107 loppukilpailuja. Urheilu-uransa jälkeen hän auttoi doping-testien kehittämisessä.


title: Edwin Moses

text: Juoksu-uransa alkuaikoina Moses juoksi 180 jaardin aitoja ja 440 jaardin matkaa. Moses oli vain kerran aikaisemmin osallistunut 400 metrin aitajuoksukilpailuun ennen maaliskuuta 1976 ja samana vuonna hän voitti olympiakultaa Montrealissa maailmanennätysajalla (47,64) ensimmäisessä kansainvälisessä kisassaan.


title: Edwin Moses

text: Moses aloitti 122 peräkkäisten voittojen sarjansa Düsseldorfista vuonna 1977. Ennen voittoputken alkamista hän oli hävinnyt vain neljä kertaa 400 metrin aidoissa, viimeisimpänä länsisaksalaiselle Harald Schmidille Berliinissä 26. elokuuta 1977. Edwin Moses oli voittamaton lähes kymmenen vuotta ennen kuin yhdysvaltalainen Danny Harris voitti hänet Madridissa 4. kesäkuuta 1987. Moses päätti uransa Soulin olympialaisiin vuonna 1988. Mosesin maailmanennätyksen 47,02 (vuodelta 1983) rikkoi Barcelonan olympialaisissa 1992 yhdysvaltalainen Kevin Young.


title: Edwin Moses

text:
Moskovan olympialaisista 1980 Moses jäi pois Yhdysvaltojen boikotin takia. Los Angelesin kesäolympialaisissa 1984 hän voitti kultamitalin.
Olympiakisat:Maailmanmestaruuskisat


title: Music for the Masses

text: Music for the Masses on Depeche Moden kuudes albumi, joka julkaistiin 28. syyskuuta 1987.


title: Music for the Masses

text: Levy jatkoi edellisten levyjen industrial-henkistä linjaa ja Black Celebrationin goottirock-vaikutteita, mutta tarjosi ensihäivähdyksiä myös tavanomaisista instrumenteista. Music for the Masses oli muokkaamassa Depeche Moden musiikkia kohti suurempia areenoja ennen heidän varsinaista läpimurtoalbumiaan, Violatoria. Näitä kolmea albumia pidetäänkin Depeche Moden uran kohokohtana sekä musiikillisesti että sanoituksiltaan. Levyä on myyty maailmanlaajuisesti yli 5 miljoonaa kappaletta.


title: Daniel Pollen

text: Daniel Pollen (2. kesäkuuta 1813 – 15. helmikuuta 1876) toimi Uuden-Seelannin yhdeksäntenä pääministerinä vuosina 1875–1876.


title: Daniel Pollen

text: Pollen syntyi Kingsendissä, Dublinissa ja vietti lapsuutensa Irlannissa ja Yhdysvalloissa. 1830-luvun lopulla hän matkusti Uuteen Etelä-Walesiin, josta hän muutti tammikuussa 1840 Uuteen-Seelantiin. 18. toukokuuta 1846 Pollen meni naimisiin Jane Hendersonin kanssa. Seuraavana vuonna pari muutti Kawaun saarelle.


title: Daniel Pollen

text: Pollen oli Uuden-Seelannin pääministeri vajaan vuoden ajan heinäkuusta 1875 helmikuuhun 1876. Häntä edelsi Julius Vogel ja seurasi Harry Atkinson.


title: Karen Demirtšjan

text: Karen Demirtšjan (, , 17. huhtikuuta 1932 – 27. lokakuuta 1999 Jerevan) oli Armenian neuvostotasavallan kommunistipuolueen pääsihteeri 1974–1988. Hän ei onnistunut tukahduttamaan levottomuuksia Vuoristo-Karabahissa, ja hänet siirrettiin syrjään puolueen johdosta "terveyssyistä" toukokuussa 1988.


title: Karen Demirtšjan

text: Itsenäisessä Armeniassa hän jäi toiseksi presidentinvaalissa 1998 Robert Kotšarjanille. Hänen kansanliitto-puolueensa liittoutui toukokuun 1999 parlamenttivaaleissa puolustusministeri Vazgen Sargsjanin Yhtenäisyys-liittouman kanssa, ja koalitio sai 43% äänistä.


title: Karen Demirtšjan

text: Demirtšjan nimitettiin parlamentin puhemieheksi kesäkuussa 1999, mutta surmattiin 27. lokakuuta, kun aseistettu joukko tunkeutui parlamenttiin kohteenaan Vuoristo-Karabahin entinen presidentti Leonard Perosjan, joka murhattiin kuten myös varapuhemiehet ja kolme muuta.


title: Helleenit

text: Helleenit tai panhelleenit oli antiikin Kreikassa yleisnimitys kaikille kreikkalaisille. Nykyisin myös modernit kreikkalaiset kutsuvat itseään helleeneiksi. Hellenistiseksi alueeksi laskettiin koko se alue, minne kreikkalaiset olivat siirtokuntineen levittäytyneet. Varsinkin antiikin Kreikan kaupunkien itsenäisyyden aikaan kreikkalaiset kutsuivat kaikkia, jotka eivät olleet helleenejä, "barbaareiksi".


title: Charleroi

text: Charleroi (vallon. "Tchålerwè") on kaupunki Belgian Vallonian alueella Hainaut’n provinssissa. Kaupungissa on arviolta 202 182 asukasta (vuonna 2016) ja sen pinta-ala on 102,1 neliökilometriä. Kaupungin asukastiheys on siten 1 980,2 asukasta neliökilometrillä. Charleroi on asukasluvultaan Vallonian suurin ja Belgian kolmanneksi suurin kaupunki.


title: Charleroi

text: Kaupunki on saanut nimensä Charnoy-nimisestä kylästä. Vuonna 1666 espanjalaiset rakensivat sinne linnakkeen, joka nimettiin Charleroiksi Espanjan kuningas Kaarle II:n mukaan.


title: Charleroi

text: Charleroi on tärkeä metalliteollisuuskaupunki. Sen ympäristössä on huomattavia kivihiiliesiintymiä, mutta runsaiden kuonakasojen todistama aktiivinen kaivostoiminta on nykyään tyrehtynyt.


title: Kreikkalaiset

text: Kreikkalaiset (, "Helleenit") ovat kansa ja etninen ryhmä, joka asuu Kreikassa, Kyproksella ja siirtolaisina ympäri maailmaa. Kreikkalaiset ovat pienestä lukumäärästään huolimatta historiallisesti merkittävä kulttuurikansa, joilla on ollut pysyvä vaikutus länsimaiseen kulttuuriin. Uskonnoltaan kreikkalaiset ovat pääosin ortodokseja, ja kirkolla onkin ollut perinteisesti merkittävä vaikutus kreikkalaisten identiteettiin.


title: Kreikkalaiset

text: Kreikkalaiset puhuvat kreikan kieltä, jonka muodostaa oman haaransa indoeurooppalaisessa kielikunnassa. He kuuluvat kauan ennen nykyaikaisen kansallisuusaatteen kehittymistä muotoutuneiden kansojen ryhmään, jota Anthony D. Smith on luonnehtinut "arkkityyppisiksi diasporakansoiksi".


title: Kreikkalaiset

text: Kreikkalaisten esivanhemmat saapuivat todennäköisesti Balkanin eteläisimpään osaan eli nykyisen Kreikan alueelle luultavasti kolmannen vuosituhannen lopulla ennen ajanlaskumme alkua, joskin on myös arveltu heidän saapuneen vasta myöhemmin meritse Anatoliasta. Kreikan mantereelle 2. vuosituhannella eaa. suuntautuneista kansainvaelluksista on tehty päätelmiä muinaiskreikkalaisten murteiden perusteella, mutta tiedot niistä ovat peräisin satoja vuosia myöhemmältä ajalta ja niissä on tiettyjä epävarmuustekijöitä. Ilmeisesti kreikkalaiset saapuivat alueelle ainakin kahdessa vaiheessa, ensin joonialaiset ja aiolialaiset, joiden saapuminen johti 1500-luvulla eaa. mykeneläisen kulttuurin syntyyn Jälkimmäinen vaihe oli suunnilleen 1000-luvulla eaa. tapahtunut doorilaisvaellus, jonka vaikutuksesta mykeneläisaikaiset arkado-kyproslaiset murteet lähes hävisivät käytöstä. Molemmat vaellukset tapahtuivat levottomina aikoina: mykeneläinen vaellus merkitsi siirtymistä myöhäispronssikauteen, doorilainen vaellus taas pronssikauden loppua.


title: Kreikkalaiset

text: Mahdollisesti Kreikkaan on suuntautunut kolmekin laajaa kansainvaellusta, joista ensimmäinen olisi ollut protojoonialainen ja tapahtunut jo ennen mykeneläistä vaellusta. Tämän mahdollisuuden esitti ensimmäisenä Ernst Curtius 1880-luvulla. Tavallisimmin nykyiset tutkijat kuitenkin yhdistävät joonialaiset ja arkado-kyproslaiset murteet yhdeksi itäisten murteiden ryhmäksi, jonka puhujat olisivat tulleet maahan yhdessä keskipronssikautisessa vaelluksessa toisin kuin läntinen ryhmä, johon kuuluvat lähinnä doorilaista murretta puhuneet heimot.


title: Kreikkalaiset

text: Eric P. Hamp luokitteli vuonna 2012 julkaisemassaan indoeurooppalaisen kielikunnan sukupuussa kreikan ja muinaismakedonian yhdessä armenian kielen "pontiseen" eli "hellenoarmenialaiseen" alaryhmään. Hampin mukaan tämä alaryhmä olisi peräisin Mustameren koillisrannalta ja sen takaisesta sisämaasta.. Sieltä kreikkalaiset olisivat vaeltaneet kaakkoon Kaukasukselle, jossa armenialaiset olisivat jääneet lähelle Batumia, kun taas esikreikkalaiset olisivat vaeltaneet edelleen Mustanmeren etelärantaa pitkin Egeanmerelle ja Peloponnesokselle sekä Pamfylian kautta Kyprokselle. Tässä vaelluksessa Troija olisi ollut esteenä levittäytymiselle länteen, minkä vuoksi ensin esikyproslaiset ja myöhemmin muut esikreikkalaiset kääntyivät etelään, jolloin esikyproslaiset olisivat päätyneet Pamfyliaan ja lopulta Kyprokseen, kun taas muut ryhmät olisivat ylittäneet Egeanmeren. Mykeneläiset kreikkalaiset olisivat saapuneet Thebaan ja Thessaliaan ennen aiolialaisia ja olisivat olleet kreikkalaisista ensimmäisinä Kreetalla.


title: Kreikkalaiset

text: Mykeneläiset olivat varhaisin historiallisista lähteistä tunnettu kreikan kieltä puhuva kansanryhmä. Heiltä on säilynyt lineaari-B:llä kirjoitettuja tekstejä, jota paitsi heihin viitataan muutamia vuosisatoja myöhemmin kirjoitetuissa Homeroksen runoissa. Mykeneläiset levittäytyivät nopeasti kaikkialle Egeanmeren ympärille, ja jo 1400-luvulla eaa. he olivat saapuneet Rodokselle, Kreetalle, Kyprokselle, johon Teukroksen sanotaan perustaneen ensimmäisen siirtokunnan, sekä Vähän-Aasian rannikolle. Noin vuonna 1200 eaa. doorilaiset, toinen kreikkalainen heimo, saapui alueelle Epeiroksen suunnasta. Historioitsijat ovat vanhastaan otaksuneet, että doorilaisvaellus tuhosi mykeneläisen kulttuurin, mutta todennäköisesti ratkaisevan hyökkäyksen saivat aikaan merellä ryöstöretkiä tehneet merikansat, jotka purjehtivat itäisellä Välimerellä vuoden 1180 eaa. aikoihin. Doorilaista vaellusta seurasi huonosti tunnettu kansainvaellusten kausi, jota aiheellisesti nimitetään Kreikan pimeiksi vuosisadoiksi, mutta suunnilleen vuodesta 800 eaa. lähtien on antiikin kreikkalainen kulttuuri, sellaisena kuin se oli arkaaisella kaudella, jo selvästi tunnistettavissa.


title: Kreikkalaiset

text: Homeroksen eepoksissa esihistoriallisen ajan kreikkalaiset käsitetään Homeroksen oman ajan eli antiikin ajan Kreikan varhaisimman kauden kreikkalaisten suoranaisiksi esivanhemmiksi. Mykeneläisenä aikana palvottiin jo monia samoja jumaluuksia kuten Zeus, Poseidon ja Haades, jotka kuuluivat myös myöhempään antiikin Kreikan uskontoon.


title: Kreikkalaiset

text: Joidenkuiden historioitsijoiden mukaan kreikkalaisen kansakunnan syntyä merkitsivät ensimmäiset Olympian kisat vuonna 776 eaa., jolloin ajatus kreikkaa puhuvien heimojen yhteisestä kreikkalaisuudesta ensimmäisen kerran sai ilmauksensa yhteisenä kulttuurisena kokemuksena. Kreikkalaisuus käsitettiinkin ennen kaikkea yhteistä kulttuuria koskevaksi asiaksi.


title: Kreikkalaiset

text: Arkaaisella kaudella, noin 800–500 eaa. kreikkalaiset perustivat siirtokuntia eri puolille Välimeren rannikkoa. Nykyisen Kreikan ohella heidän asuttamiaan alueita olivat Vähän-Aasian länsirannikko, sekä niin kutsuttu Suur-Kreikka ("Magna Graecia"), joka käsitti Sisilia ja nykyisen Etelä-Italian. Lisäksi kreikkalaisia siirtokuntia olivat muun muassa Kyrene nykyisessä Libyassa sekä Massilia, nykyinen Marseille Ranskassa.


title: Kreikkalaiset

text: Kreikan klassinen kausi käsittää tavallisimman käsityksen mukaan ajanjakson persialaissodista Aleksanteri Suuren kuolemaan, noin 480–323 eaa., joskin jotkut historioitsijat katsovat ainakin sen huippukauden päättyneen jo peloponnesolaissotien loppuun (404 eaa.). Tämän nimen kausi on saanut, koska tältä ajalta peräisin ovat antiikin kreikkalaisen kulttuurin monet merkittävimmät saavutukset, joihin sen pysyvä maine myöhempinä aikoina on perustunut.


title: Kreikkalaiset

text: Vaikka klassisen kauden kreikkalaiset käsittivätkin olevansa kaikki sukua keskenään, he samastuivat ensi sijassa omaan kaupunkivaltioonsa ("polis"), eivätkä yhdistävät tekijät estäneet heitä sotimasta toisinaan hyvinkin raa'asti toisia kreikkalaisia kaupunkivaltioita vastaan. Tämä ilmeni erityisesti peloponnesolaissodassa, jonka Ateena ja Sparta liittolaisineen kävivät toisiaan vastaan.


title: Kreikkalaiset

text: Useimmat kreikkalaiset kaupunkivaltiot kuitenkin yhdistyivät lopulta Makedonian Filippos II:n ja Aleksanteri Suuren alaisuudessa saman valtakunnan alaisuuteen. Joidenkuiden tutkijoiden mukaan vallalle nousivat tällöin Aleksanterin panhelleeniset ideat, toisten mukaan taas Makedonia valloitti Kreikan rikkauksien, kunnian ja vallan vuoksi ja käytti panhelleenistä ideaalia vain propaganda-aseena kaupunkivaltioita vastaan.


title: Kreikkalaiset

text: Aleksanteri Suuri kukisti useissa taisteluissa persialaisen akhemenidien valtakunnan ja eteni nykyiseen Pakistaniin ja Tadžikistaniin saakka. Valloitusten, siirtokuntien perustamisen ja kauppareittien vaikutuksesta kreikkalainen kulttuuri levisi entistä paljon laajemmalle alueelle. Vaikka Aleksanterin valtakunta hajosikin pian perustajansa kuoleman jälkeen, hellenismin kulttuurinen vaikutus Lähi-idässä ja Aasiassa oli pitkäikäinen, ja kreikan kielestä koinee-kreikkana tuli laajalle levinnyt "lingua franca", jonka aseman se säilytti Rooman valtakunnan aikanakin. Paljon kreikkalaisia asettui asemaan hellenistisiin kaupunkeihin kuten Aleksandriaan, Antiokiaan ja Seleukiaan. Vielä nykyään, yli 2 000 vuotta myöhemmin, Pakistanissa ja Afganistanissa on yhteisöjä, jotka väittävät polveutuvansa kreikkalaisista maahanmuuttajista.


title: Kreikkalaiset

text: Hellenismi oli kreikkalaisen kulttuurin seuraava vaihe, jonka yleensä katsotaan alkavan Aleksanterin kuolemasta ja päättyneen roomalaisten valloittaessa Ptolemaiosten hallitseman Egyptin vuonna 30 eaa. Aikakautta sanotaan hellenistiseksi, koska monet aiemmin ei-kreikkalaiset kulttuurit saivat runsaasti kreikkalaisia vaikutteita.


title: Kreikkalaiset

text: Tähän aikaan syntyi entistä suurempia kaupunkeja, mutta ne eivät enää muodostaneet itsenäisiä kaupunkivaltioita. Sen sijaan ne kuuluivat diadokkien hallitsemiin laajoihin valtakuntiin. Kreikkalaiset kuitenkin olivat edelleen hyvin tietoisia menneisyydestään, minkä sai aikaan varsinkin Homeroksen ja klassisten kirjailijoiden teosten opiskelu. Suuresti kreikkalaisen identiteetin ylläpitoon vaikutti monikansallisissa hellenistisissä valtakunnissa laajentunut kosketus "barbaareiksi" nimitettyjen ei-kreikkalaisten kansojen kanssa. Tämä johti siihen, että kreikkalaiset pyrkivät entistä määrätietoisemmin välittämään kreikkalaisen "paideian" seuraaville sukupolville. Kreikkalaisen tieteen, teknologian ja matematiikan katsotaan yleensä saavuttaneen huippukohtansa hellenistisenä aikana.


title: Kreikkalaiset

text: Buddhalaisuus levisi Intialais-kreikkalaisessa ja Kreikkalais-baktrialaisessa kuningaskunnassa myös kreikkalaisen väestön keskuuteen (grekobuddhalaisuus), ja kreikkalaisilla oli merkittävä osuus sen levittämisessä Kiinaan. Itäisin merkittävä kreikkalainen kaupunki, Aleksandria Eskhate, tuli kiinalaisille tunnetuksi nimellä Dayuan.


title: Kreikkalaiset

text:
Rooman valtakunta valloitti vähitellen lähes kaikki Aleksanterin jälkeisen ajan hellenistiset kuningaskunnat ja jäljellä olleet itsenäiset kreikkalaiset kaupunkivaltiot. Sotilaallisesta ylivoimastaan huolimatta roomalaiset ihailivat suuresti kreikkalaisia ja saivat voimakkaita vaikutteita kreikkalaisen kulttuurin saavutuksista, mikä antoi Horatiukselle aiheen tunnettuun lausumaan:
"Graecia capta ferum victorem cepit" ("Vangittu Kreikka vangitsi voittajansa.")


title: Kreikkalaiset

text: Uskonnollisella alalla tämä oli syvällisten muutosten aikaa. Tapahtunut mullistus johti vanhan kreikkalaisen uskonnon kuihtumiseen, joka alkoi jo 200-luvulla eaa., samaan aikaan kuin itämailta levisi uusia uskonnollisia liikkeitä. Vierasperäisten jumaluuksien kuten Isiksen ja Mithran kultit saivat jalansijan kreikkalaisessa maailmassa. Merkittävimmäksi uusista uskonnoista nousi kuitenkin vähitellen kristinusko. Lähi-idän kreikankielisillä yhteisöillä oli keskeinen osuus kristinuskon varhaisessa leviämisessä 100- ja 200-luvuilla, ja kristinuskon varhaisimmat johtajat ja kirjoittajat, erityisesti Pyhä Paavali, puhuivat yleensä kreikkaa, vaikka kukaan heistä ei ollutkaan Kreikasta kotoisin. Kreikka itse pidättyi pitkään pakanuudessa eikä kuulunut varhaisen kristinuskon huomattavimpiin keskuksiin; itse asiassa siellä jotkin vanhat uskonnolliset käytännöt jatkuivat 300-luvun lopulle saakka, ja jotkin alueet kuten Pelo-ponnesoksen kaakkoisosa pysyivät pakanallisina aina 900-luvulle saakka.


title: Kreikkalaiset

text: Kun kreikkalaiset olivat Rooman valtakunnan kansalaisia, he alkoivat 300-luvulta lähtien käyttää itsestään nimitystä "Romaioi" ("roomalaiset"), Nimitys yleistyi varsinkin sen jälkeen, kun kristinuskosta oli tullut Rooman valtionuskonto ja kreikkalaisetkin olivat kääntyneet kristinuskoon. Samaan aikaan vanha nimitys "helleenit" sai uuden merkityksen: se alkoi tarkoittaa pakanoita kristittyjen vastakohtana. Vaikka valtakunnassa yhä oli useita etnisiä ryhmiä, niiden välisiä eroja pidettiin merkityksettöminä verrattuina uskonnollisiin, ja kristinuskon katsottiin yhdistävän valtakunnan eri kansat yhtenäiseksi Rooman kansakunnaksi. Myöhäisantiikin maallinen, kaupunkilainen kulttuuri säilyi itäisen Välimeren ympärillä yhdessä kreikkalais-roomalaisen koulujärjestelmän kanssa, mutta kulttuurin oleelliset arvot perustuivat nyt kristinuskoon.


title: Kreikkalaiset

text: Vuonna 395 Rooman valtakunta kuitenkin jakautui kahtia. Itäisessä valtakunnassa, Itä-Roomassa, jota nykyisin (mutta ei omana aikanaan) nimitetään usein myös Bysantiksi, kreikkalainen kulttuuri pääsi yhä vallitsevampaan asemaan varsinkin sen jälkeen, kun keisari Herakleios (575–641) määräsi kreikan valtakunnan viralliseksi kieleksi. Viimeistään silloin, mutta todennäköisesti jo aikaisemmin, roomalainen ja kreikkalainen kulttuuri sulautuivat yhteen kreikkalais-roomalaiseksi maailmaksi. Latinalainen länsi tunnusti useiden vuosisatojen ajan Itä-Rooman aseman Rooman seuraajavaltiona, mutta sen jälkeen, kun paavi Leo III joulupäivänä 800 kruunasi Kaarle Suuren Rooman keisariksi, mikä johti Pyhän Rooman keisarikunnan syntyyn, lännessä alettiin Itä-Roomaa nimittää "Kreikkalaisten keisarikunnaksi" ().


title: Kreikkalaiset

text: Kreikan klassisen kauden kirjallisuus on säilynyt nykypäivään saakka suurelta osin Bysantin kreikkalaisten ansiosta. Ennen kaikkea bysanttilaiset oppineet välittivät 1400-luvulla henkilökohtaisesti ja kirjoituksillaan länteen tietoa antiikin Kreikan kielestä ja kirjallisuudesta, mikä suuresti vaikutti Italian renessanssiin. Aristoteleen filosofinen perintö oli säilynyt kreikkalaisessa maailmassa yhtjaksoisesti lähes kahdentuhannen vuoden ajan aina vuonna 1453 tapahtuneeseen Konstantinopolin häviöön saakka.


title: Kreikkalaiset

text: Bysanttilaisen ajan kreikkalaiset välittivät kirjallisen perinnön ja kristinuskon myös slaavilaisille kansoille. Huomattavimman työn tässä suhteessa tekivät thessalonikilaiset munkkiveljekset Kyrillos ja Methodios, jotka nykyisin tunnustetaan ensimmäisen slaavilaisen aakkoston keksijöinä.


title: Kreikkalaiset

text: Erityinen kreikkalainen poliittinen identiteetti heräsi oppineissa piireissä uudelleen 1000-luvulla, ja se tuli entistä voimakkaammaksi sen jälkeen, kun ristiretkeläiset valtasivat Konstantinopolin neljännellä ristiretkellä vuonna 1204. Niinpä kun keisarikunta pystytettiin uudestaan vuonna 1261, sitä voitiin monessa mielessä pitää kreikkalaisena kansallisvaltiona. Tämä uusi kansallisuuden käsite sai ihmiset suuresti kiinnostumaan klassisesta menneisyydestä, mikä huipentui siihen, että uusplatonilainen filosofi Gemistos Plethon hylkäsi kristinuskon. Yleensä kuitenkin kreikkalaisten käsitys itsestään keisarikunnan viimeisinä aikoina perustui nimenomaan ortodoksisen kristinuskon ja erityisen kreikkalaisen identiteetin yhdistelmään. Kiinnostus klassiseen kreikkalaiseen perintöön yhdistyi ortodoksiseen uskontoon, mitä olivat omiaan vahvistamaan myöhäiskeskiajan ja osmanien ajan kreikkalaisten yhteydet Venäjän ortodoksisiin kristittyihin. Nämä vahvistuivat entisestään Trebizondin keisarikunnan kukistuttua vuonna 1461, minkä jälkeen aina vuosien 1828–1829 toiseen Turkin–Venäjän sotaan saakka sadattuhannet pontiset kreikkalaiset pakenivat tai muuttivat Pontisten Alppien ja Armenian ylänköjen kautta Etelä-Venäjälle ja Venäjän Kaukasiaan.


title: Kreikkalaiset

text: Sen jälkeen, kun Konstantinopoli kukistui 29. toukokuuta 1453, monet kreikkalaiset alkoivat etsiä parempia työskentelyn ja opiskelun mahdollisuuksia länsimaista, varsinkin Italiasta, Keski-Euroopasta, Saksasta ja Venäjältä. Kreikkalaisilla oli suuri osuus Euroopan sivistyksellisiin mullistuksiin, joita myöhemmin on alettu nimittää renessanssiksi.


title: Kreikkalaiset

text: Omilla vanhoilla asuma-alueillaan kreikkalaiset saivat vähitellen merkittävän aseman osmanien valtakunnassa, mikä osittain johtui siitä, että valtakunnan poliittinen, kulttuurinen ja sosiaalinen painopiste oli Länsi-Traakiassa ja kreikkalaisessa Makedoniassa, jotka molemmat sijaitsevat nykyisessä Pohjois-Kreikassa, sekä ennen kaikkea suurelta osin kreikkalaisten asuttamassa Bysantin entisessä pääkaupungissa, Konstantinopolissa (). Tästä seurasi, että kreikan kielen puhujat saivat erittäin suuren merkityksen osmanien käymässä kaupassa ja diplomatiassa samoin kuin kirkossa. Lisäksi osmanien valtakauden alkupuolella kreikkalaissyntyiset miehet, jotka monien albaanien ja serbien tavoin oli nuoruudessaan otettu osmanien palvelukseen devşirme-menettelyllä, muodostivat suuren osan valtakunnan maa- ja merivoimien sotilaista ja viranhaltijoista. Monet syntyperäiset kreikkalaiset, albaanit ja serbit toimivat korkeissa viroissa osmanien hallitsemassa Egyptissä, heidän valtaamassaan Jemenissä ja Algeriassa, usein paikallisina kuvernööreinä.


title: Kreikkalaiset

text: Niille kreikkalaisille, jotka jäivät osmanien valtakunnan millet-järjestelmän alaisuuteen, uskonto oli heidän tärkein kansallinen tuntomerkinsä. Osmanit käyttivät kreikkalaisten jo kauan käyttämästä "Romaioi" -nimestä johdettua nimitystä "Rumlar" valtakunnan kaikista ortodoksisista kristityistä alamaisistaan heidän kielestään ja kansallisesta alkuperästään riippumatta, mutta kreikkalaiset olivat valtakunnan ainoa etninen ryhmä, joka itse käytti itsestään Roomaan viittaavaa nimitystä, joskin heistäkin ainakin oppineimmat katsoivat olevansa kansalliselta alkuperältään "helleenejä". Monet kreikkalaiset kuitenkin pääsivät eri tavoin eroon toisen luokan kansalaisen asemastaan osmanien millet-järjestelmän alaisuudessa, jonka mukaan muslimit olivat arvokkaammassa ja etuoikeutetussa asemassa. He saattoivat muuttaa maasta, varsinkin ortodoksisen Venäjän keisarikunnan suojiin, tai kääntyä ainakin nimellisesti islamiin, vaikka olisivatkin salaa säilyttäneet kristillisen uskonsa. Varsinkin Kreetan ja Kreikan Makedoniassa monet kääntyivät islamiin, samoin kuin monet pontiset kreikkalaiset Pontisilla Alpeilla ja Armenian ylänkömailla. Jotkut osmanisulttaanitkin olivat osittain kreikkalaista syntyperää, sillä heidän äitinsä oli joko aikaisemman sulttaanin kreikkalainen jalkavaimo tai bysanttilaisen aatelissuvun jäsen. Esimerkiksi sulttaani Selim I:n äiti Gulbahar Hatun oli Armenian ylängöllä syntynyt pontinen kreikkalainen.


title: Kreikkalaiset

text: Kreikkalaisten menestys Osmanien valtakunnassa perustui pitkälti heidän perinteisiinsä kasvatuksen ja kaupan alalla. Tämän laajan kauppiasluokan vauraus oli aineellisena edellytyksenä sille henkiselle kehitykselle, joka oli hyvin tyypillistä kreikkalaisille viimeisten puolen vuosisadan ajan ennen vuonna 1821 alkanutta Kreikan vapaussotaa. Ei ole sattuma, että ennen vuotta 1821 kreikkalaisen oppineisuuden kolme tärkeintä keskusta olivat Khios, Smyrna ja Ayvalik, jotka kaikki olivat tärkeitä kreikkalaisia kaupan keskuksia. Kreikkalaisten menestystä auttoi osaltaan myös heidän johtava asemansa ortodoksisessa kirkossa.


title: Kreikkalaiset

text: Kreikkalainen kansallinen identiteetti ja ortodoksinen uskonto liittyivät läheisesti toisiinsa vielä senkin jälkeen, kun nykyinen Kreikka vuonna 1830 itsenäistyi. Vuonna 1822 säädetyn Kreikan perustuslain 2. artiklan mukaan kreikkalainen oli jokainen Kreikan kuningaskunnan kristitty asukas, mutta tämä säännös kumottiin vuonna 1840. Noin sata vuotta myöhemmin, vuonna 1923, Kreikan ja Turkin välillä solmittiin Lausannen rauhansopimus, jossa siinäkin uskontoa käytettiin kansallisen identiteetin määrittelevänä tekijänä väestönvaihdossa, joskin Kemal Atatürk oli jo ennen sopimuksen allekirjoittamista karkottanut Turkista suurimman osan niistä yli 1,5 miljoonasta kreikkalaisesta, jotka joutuivat vaihtamaan asuinpaikkaa. Samaan aikaan kreikkalaisten epäonnistuneen Vähän-Aasian sotaretken kanssa tapahtunut kreikkalaisten kansanmurha, varsinkin pontisten kreikkalaisten julma hävittäminen Mustanmeren etelärannalta, johti lopullisesti Vähän-Aasian turkkilaistumiseen ja siirsi nykyisessä Turkissa pitkälti kreikkalaisten hallussa olleen talouden ja kaupan turkkilaisten omiin käsiin.


title: Kreikkalaiset

text: Vaikka useimmat nykyiset kreikkalaiset ovat Bysantin ja Osmanien valtakunnan kreikkaa puhuneen "romaioi" -väestön jälkeläisiä, on olemassa myös kreikkalaisten ryhmiä, jotka polveutuvat aromanian kieltä puhuneista valakeista, albaniaa puhuneista arvaniiteista, slaavilaisia kieliä puhuneista makedonialaisista, armenialaisista, georgialaisista ja turkinkielisistä karamanlideista. Nykyisin kreikkalaisia on kaikkialla maailmassa.